qundao/data-zh-poetry huggingface dataset:
聖俞約晚見過不至
作者：韓維
朝代：宋

聞君敕車騎，晚駕慰愁獨。
焚香靄疏箔，灑水靜深屋。
高懷豈我遺，幽思方自續。
日暮尚徘徊，清風滿修竹。
聞太素絕食飲水頗甚清羸以詩見招
作者：韓維
朝代：宋

曲肱飲水歸寒士，服氣休糧號道人。
顧我非寒亦非道，好來相伴祭身神。
聞彝叟遊展江亭
作者：韓維
朝代：宋

西亭不覺又春風，弱柳微波四面中。
更欲煩君亭下看，海棠枝上淺深紅。
聞鶑
作者：韓維
朝代：宋

雨重朱實垂，風生綠陰亂。
珍禽何所來，清響千萬變。
先鳴如有得，欲去不無戀。
誰與緩哀弦，林間寫幽囀。
聯句
作者：韓維
朝代：宋

古木含清吹，池上增晚凉。
余懷本達曠，聯此傲羲皇。
孤鷗可與狎，幽岸足以觴。
幸有彭澤酒，便同永嘉堂。
潘生起爲壽，王子齊陳章。
林端見新月，草際聞寒螿。
照水螢影亂，拂筵蓼花香。
徘徊戀嘉境，坐使歸興忘。
聽琴
作者：韓維
朝代：宋

達士寡世慕，至音遺俗彈。
一聞正始奏，坐使太古還。
殘雪照樽酒，晴陽挂檐端。
曲罷了無得，清松空自寒。
臨汝遇雨
作者：韓維
朝代：宋

回風蕭颯過山西，一望平郊雨脚齊。
但使農疇蘇旱稼，敢辭客路踏春泥。
暮投野寺明燈宿，聲入幽窗綠樹低。
明日塵清洛陽道，呼童嚴駕候晨鷄。
自城南濠上步月之葆光
作者：韓維
朝代：宋

厭踏塵中路，遠尋濠上行。
水聲喧夜塹，月色滿春城。
衎衎交遊樂，依依里巷情。
優哉不知老，何暇慕軒纓。
自歡
作者：韓維
朝代：宋

逢春何事有咨嗟，短髮昏瞳對好花。
歡□到來惟止暫，酒分加處更論些。
一簞□□慚顔氏，百指笙歌類白家。
送老忘形樂吾分，爲謀豈不是良邪。
自靜教院晚步潩上
作者：韓維
朝代：宋

雪盡岡頭路，風和臘後天。
人安閑淡內，鳥下寂寥前。
凍水晴初浪，荒城晚自烟。
西橋車馬急，歸意尚留連。
致仕後次韵答張念七·其一
作者：韓維
朝代：宋

潁水箕山一老生，漠然心境兩俱平。
倘來物外皆如寄，腰底懸金壁挂纓。
致仕後次韵答張念七·其二
作者：韓維
朝代：宋

一榻高眠只自思，累朝榮宦竟何爲。
顛毛白盡朱顔改，惟有丹心似舊時。
與張仲巽遊善護院
作者：韓維
朝代：宋

高城面脩塗，呀豁若箕口。
其右釋子廬，蒼柏蔭庭牖。
翹翹幕中彥，疏懷脫喧垢。
結轡游禪扃，彈弦樂嘉友。
華榱翳廣坐，仰視眩丹黝。
朱光羞晨櫻，紺玉折春藕。
初筵頗清簡，中醉稍喧糅。
歌休衆管作，令發洪鐘叩。
橫浮或見違，義藴□□□。
酒酣隘常見，大觀資遠取。
上躋危磴盤，却立土崖斗。
長川自西來，逶迤带坰藪。
綠樹下成列，獵獵清風走。
側身宇宙間，群動何紛糾。
自顧齷齪極，天地一罌缶。
安得修靈根，超然出諸有。
與林大夫謝靈壽杖
作者：韓維
朝代：宋

萬歲山中美木成，古今靈壽得嘉名。
龍鱗未測他年化，蝸角先從每節生。
禪擬問來須便打，醉思吟後不妨行。
使君有惠憐衰薾，欲報慚非藻思清。
與江梅景德夜歸
作者：韓維
朝代：宋

吾交陳與謝，屢結東城遊。
春宵燈火繁，躍馬此道周。
懷人邈何遠，念歲忽以遒。
况自抱私感，歸來清淚流。
芙蓉五絕呈景仁·其一
作者：韓維
朝代：宋

堂前堂後盡芙蓉，晴日烘開萬朵紅。
不把一樽酬勝賞，忍看憔悴落霜風。
芙蓉五絕呈景仁·其三
作者：韓維
朝代：宋

少年嘗記作西遊，尤蕊奇葩夾道秋。
今日家園開爛熳，怳疑身在蜀江頭。
芙蓉五絕呈景仁·其二
作者：韓維
朝代：宋

小霑清露細摇風，養得新花次第紅。
客至莫教樽酒燥，朝吟夕賞未知窮。
芙蓉五絕呈景仁·其五
作者：韓維
朝代：宋

携觴日日繞珍叢，未必歡情盡醉中。
却怕後時無意思，殺風景似范家翁。
芙蓉五絕呈景仁·其四
作者：韓維
朝代：宋

不辭晨起立秋風，爲愛濃芳露滿叢。
若比洛陽花盛品，萬枝開遍瑞雲紅。
范公新池
作者：韓維
朝代：宋

忘機人似漢川陰，取友從來亦斷金。
華屋萬楹開里第，清池十頃是家林。
笙歌喧甚猶能默，觴斝飛餘不廢吟。
便欲與君從此適，藕花風外一披襟。
范奉議作西江月勸酒
作者：韓維
朝代：宋

故里親交半柏城，坐中牢落似明星。
雨多秋草荒三逕，零重寒花坼萬鈴。
閑後并和詩筆廢，興來未放酒杯停。
樽前一曲西江月，猶識當年舊典刑。
范蜀公挽辭二首·其一
作者：韓維
朝代：宋

正學躋經席，孤忠入諫垣。
論儲十九疏，議樂數千言。
勇去高門地，歸乘下澤轅。
華顛不及用，遺恨滿丘樊。
范蜀公挽辭二首·其二
作者：韓維
朝代：宋

白圭絕玷成高節，古井無波見靜心。
朝廟肯隨時俯仰，閭閻寧與俗浮沉。
新聲未及乘儀鳳，麗賦空餘擲地金。
曾是南園預遊客，春風淚灑百花林。
董家園對雨
作者：韓維
朝代：宋

霏微池上來，蕭散竹間度。
稍遠樹頭花，頗沉波面絮。
狂收遊騎迹，喜動田翁語。
對酒豈不佳，幽寂自成趣。
蒙以詩惠水晶鱠次韵答謝
作者：韓維
朝代：宋

凝如寶匣開明鏡，散逐金刀落素絲。
我爲南來多內熱，徑呼玉筯盡三卮。
蒙惠拄杖及詩依韵奉答
作者：韓維
朝代：宋

藤枝既老解縱橫，禪老因何解道情。
識取箇中無把捉，眼前瓦礫是瑶瓊。
蘇才翁挽辭二首·其一
作者：韓維
朝代：宋

勛業經營內，賢豪許與中。
遠圖宜將相，高論自兒童。
名挂江雲白，魂歸楚樹紅。
諸孤盡才秀，它日大門風。
蘇才翁挽辭二首·其二
作者：韓維
朝代：宋

奕世婚姻舊，平生昆弟游。
篇章每驚坐，談笑得忘憂。
不復銜杯樂，空能助紼謳。
凄凉篋中字，揮灑看銀鈎。
蘇才翁與予定林下之約今被命提點湖南刑獄恐其侵尋而不能反作詩貽之
作者：韓維
朝代：宋

軒冕予已輕，山水君所樂。
相逢說高興，南望欲奔趠。
今君被國恩，明刑弼予教。
群公許風棱，列郡瞻氣貌。
朝廷方急才，懸爵待明效。
美官誠足慕，素約未宜撓。
當懷平生言，拔足利名罩。
笑謝世俗人，夷猶五湖棹。
衆舉毗盧作僧正以詩勉之
作者：韓維
朝代：宋

庵前誰爲子磨塼，休把真心作靜看。
了得諸塵非異物，披毛带角也何難。
行慶關
作者：韓維
朝代：宋

高關拒重阻，險狀固天設。
俯窺洪流奔，仰視赤崖絕。
來往無時停，千載一車轍。
我行觸飛雨，舍轡上嵽嵲。
筋勞不敢息，黄土百丈裂。
伊昔六國餘，楚漢起相嚙。
乘時急形便，利害校一髪。
生民入鞭笞，溪谷日流血。
時平屬真主，汾壤事西謁。
翠華此回旋，萬騎出巖闕。
斯人一何幸，澤浸厚地徹。
烜哉行慶名，高與日星揭。
干戈昔不守，符傳今尚撤。
昏明變夷險，在德信前說。
愧無能銘才，吊古空慘切。
襄城道中懷曼叔
作者：韓維
朝代：宋

吾交作尉地，南望一淹留。
歲月催人老，山川記子遊。
向城非昔勇，遇物更春愁。
獨喜高陽近，嵐光逼馬頭。
襄柑分惠景仁以詩將之
作者：韓維
朝代：宋

荆州解紱十經春，迴夢青林繞漢濱。
霜氣輕寒催柑實，渚波餘潤作甘津。
僧園採掇寧論數，客路奔馳竟占新。
雪意垂收高會缺，分金聊助席間珍。
西園
作者：韓維
朝代：宋

西園日修整，竹樹相綴屬。
春華猶未敷，氣象鬰函蓄。
密雨昏遠林，輕寒傍脩竹。
於此隠几坐，物我同一目。
弟妹四五人，時來問幽獨。
我云憂與樂，在志所徇逐。
無厭萬鍾慊，有道一簞足。
置是不須議，春醪滿樽綠。
西園暮雪
作者：韓維
朝代：宋

空園響松竹，霰雪靄霏霏。
仰視長雲色，皓然同一輝。
天寒鳴雁急，日暮行人稀。
惟見衆小禽，啾唧滿林飛。
陰風起何處，拂拂來吹衣。
俯念當世事，幽憤不可揮。
歸來散群帙，獨掩袁安扉。
西城三絕句·愁臺
作者：韓維
朝代：宋

暖風和日著人來，細柳高榆抱逕回。
我爲傷春足悲恨，不禁驅馬上愁臺。
西城三絕句·梁王城
作者：韓維
朝代：宋

大梁從古名都會，宮闕當年亦壯哉。
人事無端幾興廢，春風依舊入城來。
西城三絕句·段干木廟
作者：韓維
朝代：宋

由來爲國必賢才，偃息端能弭禍災。
千古風流誰嗣者，顧瞻遺廟獨徘徊。
西堂前雙海棠花
作者：韓維
朝代：宋

群芳斂色避妖妍，細葉柔條盡可憐。
明艷濃常因日暖，清香秘不許風傳。
麗于宮錦如新濯，紅甚山櫻恐墜燃。
若使退之堂下有，不應長被五楸牽。
西墅
作者：韓維
朝代：宋

城居不爲愜，言適西陂岡。
雀噪野堂靜，鷄鳴春日長。
書棚落幽蠹，佛幔掩餘香。
釋子廬巖至，清談殊未央。
西江月
作者：韓維
朝代：宋

早歲相期林下，高年同在尊前。風花繡舞乍晴天。綠蟻新浮酒面。身外虛名電轉，人間急景梭傳。當筵莫惜聽朱弦。一品歸來強健。
西湖雨中同公懿諸君飲
作者：韓維
朝代：宋

十月平湖上，繁霜藻荇空。
柳枝橫墮雨，波白細生風。
水鳥飛幽碧，寒花折淺紅。
誰能盡一醉，燈火宿船篷。
西軒同諸君探題得食奩
作者：韓維
朝代：宋

簡素與夙尚，提携得茲器。
春芳席餘紅，夏木蔭初翠。
酣遊性所適，甘脆略云備。
獨愧顔氏子，終朝守簞食。
西軒席上探得丁香樹子
作者：韓維
朝代：宋

物生各有性，矯之理宜傷。
如何生微木，揉結始滋芳。
開花不滿把，瑣碎垂丹黄。
豈識青桂枝，一引百丈彊。
西軒會中與辛楊諸君同賦
作者：韓維
朝代：宋

一笑聊爲適，非關事賞心。
芳菲逐風盡，時序感人深。
世事無多問，香醪且細斟。
更須乘月色，瀟灑坐中林。
西軒欲雨同諸君偕賦
作者：韓維
朝代：宋

輕雷隠何山，雲色如黛涌。
凉滿翠竹浮，陰連芳樹重。
煩襟一披豁，清思欲飛動。
會待急雨來，華觴與君捧。
西軒雨中期象之夜話
作者：韓維
朝代：宋

積雨空堂暮，清宵獨掩門。
陳編徒自對，幽興欲何言。
碧草生牆角，丹花發竹根。
聊持靜者轍，一與道人論。
覽景仁君實議樂以詩戲呈景仁
作者：韓維
朝代：宋

少年議樂至顛華，作得文章載滿車。
律合鳳鳴猶是末，尺非天降豈無差。
勞心未免爲詩刺，聚訟須防似禮家。
一曲銀簧一杯酒，且於閑處避風沙。
覽梅聖俞詩編
作者：韓維
朝代：宋

夙昔誦佳句，跂予慕高風。
何意憂艱餘，邂逅此相逢。
君初應府辟，捧檄來自東。
引車窮檐下，眷然顧微躬。
姿表穆以秀，純德信內充。
乃知文章作，中與性情通。
煌煌新詩章，垂光照昏蒙。
啟櫝挹荆璞，引莛撞景鐘。
高篇屢云闋，遠思殊未終。
譬如巧琴師，哀彈發絲桐。
中有沖淡意，要以心志窮。
顧惟昧者聽，莫辨徵與宮。
安得牙曠手，提耳發其聰。
覽楊樂道洛下諸詩
作者：韓維
朝代：宋

昔驅羸馬望嵩雲，正值嵩陽躑躅春。
千古廢興都邑地，百年勞苦宦遊身。
曾耽勝事留連久，忽見新詩嘆息頻。
君欲買山能遂否，它時願作社中人。
覽鄰幾重遊西池兼簡和叔
作者：韓維
朝代：宋

積雨淹連騎，新波灧廣池。
喜聞重到客，更作復游詩。
逐水無留絮，飄空有斷絲。
送春吾得地，一問故人期。
觀安公亭戲呈觀文主人
作者：韓維
朝代：宋

十五年來此地行，白頭重到不勝情。
寒梅未放黄金蕊，冰綻初流碧玉聲。
憔悴霜松如有訴，紛披風竹似相迎。
紅裙散後歌音絕，海鶴階前時一鳴。
觀燈
作者：韓維
朝代：宋

稻收禾熟廩囷盈，民俗熙熙鼓腹行。
萬點華燈雖不夜，十分芳酒是無明。
齊人有本先循法，愛己何心欲更生。
更有一機當妙悟，寥寥空外管弦聲。
觀燈市井之利得雨農田所急而二者不可以並時乃所願燈徹而雨作也今幸得之輒次原韵以酬來貺
作者：韓維
朝代：宋

風回協氣通青律，月破游氛上碧天。
萬盞華燈輝永夜，一犁甘雨報豐年。
梅含宿潤粧先試，荑展新桑手不拳。
雲勢崇朝殊未已，坐看澤遍先垓田。
觀音精舍期鄰幾未至
作者：韓維
朝代：宋

懶驅羸馬傍朱門，來對祇園寂寞春。
撩亂繞樓唯有燕，蕭條垂箔更無人。
未回山簡池頭馬，空愧陶公頂上巾。
留得清風滿衣袖，爲君吹盡鬢邊塵。
觀飼魚
作者：韓維
朝代：宋

群魚戲清川，容貌甚融易。
投餌落其間，紛爭忽無次。
其來若有召，貪吻動如沸。
波間互出沒，似亦夸巧智。
警跳鱗迸雪，飽泳尾摇翠。
安知滄海外，五犗不可致。
幸逢觀者仁，不與鈎網值。
莊生昔濠上，嘗嘆天理遂。
利心一以發，所向固多累。
我觀雖有殊，我得豈云異。
觀龍和謝師厚
作者：韓維
朝代：宋

龍於經傳皆有云，明幽其德能屈伸。
嘗聞於耳昧厥真，乃今睹之信所聞。
層陰填空白日昏，仰見巨尾垂輪囷。
其長百丈圍車輪，彷彿如辨鬣與鱗。
腥風蕭颯來逼人，觀者駭伏褫魄魂。
須臾摇動卷縮雲，雲氣斷岸隨飛奔。
驚雷下震萬瓦裂，暴雨一瀉群河翻。
霆收無迹雨在物，吁龍出處何其神。
許昌道中
作者：韓維
朝代：宋

荒郊不可望，極目盡傷心。
日薄不開凍，風凄還作陰。
倦鴉飛趁馬，寒犬吠依林。
頼有瓢中酒，愁來一獨斟。
詩一首
作者：韓維
朝代：宋

鶴使曉來華表上，分明說得帝都春。
門開閶闔星河在，榜注神仙姓字新。
請微之飲
作者：韓維
朝代：宋

句解章通字字安，書成進御九重觀。
更加親切從新詔，却得高閑是舊官。
禁閣不憂連夜直，好山應許老年看。
菊香酒熟身無事，且盡樽前一笑歡。
謁孔先生
作者：韓維
朝代：宋

月出高樹枝，影動酒樽處。
樹深月色薄，稍以燈火助。
主人喜我過，斟酌亦云屢。
於時幸無累，所談非近務。
凉風自遠生，清景澹吾慮。
方期西山秋，歷覽陪杖屨。
謁晁大夫廟
作者：韓維
朝代：宋

春草空庭綠，無人燕自飛。
英魂傳廟食，遺像儼朝衣。
弊大謀何卒，才高禍所歸。
空令策畫士，千古鑒危機。
謁漢高帝廟
作者：韓維
朝代：宋

魂魄應遊沛，空嗟廟貌殘。
蒼碑火剝裂，畫壁雨闌干。
帳幙虛風肅，松槐白日寒。
陞堂欲進拜，猶怯戴儒冠。
謁象之同諸君步之東禪院
作者：韓維
朝代：宋

二年憔悴走京塵，匹馬歸來訪四鄰。
足滑舊諳城下徑，眼明重見里中人。
青蔬不沒荒畦雪，翠柏常留野殿春。
風物自如人事改，夕陽哀淚落衣巾。
講武池和師厚
作者：韓維
朝代：宋

滄池擬溟渤，莽漾豁厚地。
曰吾神祖爲，氣象固宜爾。
六合昔未一，教戰出精銳。
至尊降黄屋，慘淡乘金氣。
凌波飛百艘，撇烈若鶻翅。
揚旌萬旅噪，伐鼓九淵沸。
其行速天旋，其止甚陰閉。
信乎王者師，足以服睽異。
爾來承平久，地與兵革廢。
秋風長蒲葦，爛漫失洲沚。
惟見金明上，結構銷繡綺。
春遊駐天蹕，萬國奉燕喜。
鏗鍧鼓鐘響，雜遝羽旄美。
豈惟與民樂，施及魚鳥細。
宏哉艱難業，愉懌逮萬世。
謝人惠金橘
作者：韓維
朝代：宋

開奩拜嘉貺，俯視目已眩。
從天落旋星，有客射金彈。
清香如始摘，佳味不少變。
寄謝嶺頭人，梅花慚贈遠。
謝元道惠桂樹子
作者：韓維
朝代：宋

洛陽奇卉兼四方，妖姿冶艷爭春陽。
蔚然幽佳獨凌霜，中巖無人閟寒芳。
山翁窮搜劚青蒼，名園得之爲輝光。
護以雕闌面朱堂，葉敷瑶碧丹華揚。
我今蓬茨蔽短牆，愧爾佳植空埋藏。
騷人托辭興端良，辱贈顧德豈所當。
角弓之詩不敢忘，與君歲暮揚芬香。
謝到水仙二本
作者：韓維
朝代：宋

黄中秀外幹虛通，乃喜佳名近帝聰。
密葉暗傳深夜露，殘花猶及早春風。
拒霜已失芙蓉艷，出水難留菡萏紅。
多謝使君憐寂寞，許教綽約伴仙翁。
謝厚卿載酒見過
作者：韓維
朝代：宋

黄花池館雨餘清，載酒親迂太守旌。
交契早陪廊廟語，賓歡曲盡里閭情。
尊前白髪時間樂，燭下紅粧分外明。
今日始諳閑氣味，十年枉却嘆勞生。
謝堯夫寄新酒
作者：韓維
朝代：宋

故人一別兩重陽，每欲從之道路長。
有客忽傳龍坂至，開樽如對馬軍嘗。
定將瓊液都爲色，疑有金英借密香。
却笑當年彭澤令，籬邊終日嘆空觴。
謝師厚挽詞三首·其一
作者：韓維
朝代：宋

落筆無塵語，垂髫有俊聲。
人咨漢故事，坐屈魯諸生。
道不緣貧病，心能處困亨。
它年文苑傳，不愧著公明。
謝師厚挽詞三首·其三
作者：韓維
朝代：宋

幻有終何得，真空夙所歸。
丘陵甘一跌，霄漢任群飛。
妙墨嗟猶在，華觴不重揮。
交親半零落，衰淚下沾衣。
謝師厚挽詞三首·其二
作者：韓維
朝代：宋

論文滿樽酒，別恨幾筒詩。
不謂相思久，終無一笑期。
地卑傷賈誼，冢近得要離。
尚有芝蘭秀，風流未覺衰。
謝微之送鴨脚
作者：韓維
朝代：宋

拔爾蒿萊際，微根僅自支。
勞心勤一溉，拭目待三移。
穠李慚同列，芳橙合並枝。
絳囊如有惠，莫忘贈君時。
謝朱厚之惠米
作者：韓維
朝代：宋

水邊看得霜粳熟，月下春來玉粒寒。
不待魯公親折簡，直憂顔子屢空簞。
謝李公達惠詩再答
作者：韓維
朝代：宋

功名無得得閑身，位列東朝愧漢臣。
空性屢撈潭底月，浮名那記禁中春。
知音罕遇忘言士，絕學常思過量人。
莫取無心心外道，此心生處即爲塵。
謝送妃子園荔枝
作者：韓維
朝代：宋

年年驛使走紅塵，貢入驪宮色尚新。
妃子園名猶未改，一籠丹實寄閑人。
讀信陵傳
作者：韓維
朝代：宋

周綱亂無紀，群雄事吞爭。
猶能假仁義，以勢相奪傾。
是時賢公子，信陵最知名。
招摇大梁市，攬轡御侯嬴。
義勝下予色，恩重忘彼生。
竊符連王姬，奮錘遺國兵。
救趙意何切，於魏情已輕。
頼有毛薛在，終然臣節明。
讀杜子美詩
作者：韓維
朝代：宋

寒燈熠熠宵漏長，顛倒圖史形勞傷。
取觀杜詩盡累紙，坐覺神氣來洋洋。
高言大義經比重，往往變化安能常。
壯哉起我不暇寐，滿座嘆息喧中堂。
唐之詩人以百數，羅列衆制何煌煌。
太陽重光燭萬物，星宿安得舒其芒。
讀之踴躍精膽張，徑欲追攝忘愚狂。
徘徊攬筆不得下，元氣混浩神無方。
讀白樂天傳及文集·其一
作者：韓維
朝代：宋

才高文贍富詩名，感物傷時動有情。
不識無生真自體，一塵才遣一塵生。
讀白樂天傳及文集·其三
作者：韓維
朝代：宋

仲尼饑餓顔回夭，此意誰能問大鈞。
何事香山白居士，每嗟衰老亦言貧。
讀白樂天傳及文集·其二
作者：韓維
朝代：宋

直道危言自古難，忠賢常困佞邪安。
興王賞諫非無法，却爲貪令自擇官。
象之以山藥見贈
作者：韓維
朝代：宋

龍山有遊客，贈藥滿筠籠。
葉漬沙泉碧，苗分石竇紅。
斸應侵曉露，來喜及春風。
却笑丹砂遠，卒勤勾漏翁。
象之席上賦得寒字
作者：韓維
朝代：宋

愛子林亭勝，高秋駐馬鞍。
梨紅先著露，竹碧自生寒。
慘戚傷多事，淹留强一歡。
所嗟怯杯酌，不得倒吾冠。
賞梅花有懷曼叔
作者：韓維
朝代：宋

逍遥堂下去年梅，還向春來撩亂開。
白髪每思同泛客，紅芳應怪久停杯。
鴨頭新浪暌游泛，鷺羽遺民寄剸裁。
聞說鈴齋多暇豫，何時度曲逐風來。
賦永叔家白兔
作者：韓維
朝代：宋

天公團白雪，戲作毛物形。
太陰來照之，精魄孕厥靈。
走弄朝日光，赩然丹兩睛。
不知質毛異，乃下遊林坰。
一爲世俗怪，罝網遂見縈。
我嘗論天理，於物初無營。
妍者偶自得，醜者果誰令。
豺狼穴高山，吞噬飫膻腥。
蒼鷹𱟼不得，逸虎常安行。
是惟獸之細，田畝甘所寧。
糧粒不飽腹，連群落燖烹。
幸而獲珍貴，愁苦終其生。
糾紛禍福餘，未易以迹明。
將由物自爲，或繫時所丁。
恨無南華辯，文字波濤傾。
兩置豺與兔，浩然至理真。
贈卞大夫
作者：韓維
朝代：宋

鍊得朱顔老不衰，歸來三徑有餘資。
青林蔽日深開第，翠竹生寒密映池。
明月泛觴頻度曲，華燈照序未收棋。
白頭默坐公毋怪，獨愛泉聲入夜時。
贈在己上人
作者：韓維
朝代：宋

人生天地間，萬物同一理。
子今名已是，智要獨在己。
乞詩東南歸，固已謝塵滓。
東南美林壑，佛剎凈如水。
勉當窮吾言，將有大於此。
贈昌言太中
作者：韓維
朝代：宋

春風吹袂踰嵩嶺，秋雨隨軒過穎亭。
達理偶同無剩語，論交雖晚便忘形。
兩株枯木同危坐，數朵寒花伴獨醒。
鴨子陂頭好光景，幾時重見聚華星。
贈曹大夫三絕·其一
作者：韓維
朝代：宋

落落明珠駭暗投，知君所得在無求。
直須言下通非句，識取澄潭皎潔秋。
贈曹大夫三絕·其三
作者：韓維
朝代：宋

勢利驅人去若流，君才六十便歸休。
歸時不及家無有，但問松安竹健不。
贈曹大夫三絕·其二
作者：韓維
朝代：宋

竊祿偷安到白頭，一聞高韵使人羞。
如今便欲歸休去，已愧遲君八九秋。
贈香嚴敷老慧照上人
作者：韓維
朝代：宋

勝地名藍代有人，惟公傳得國師真。
蒼崖翠壁風流在，傑閣隆樓指顧新。
半死半生排俗世，一顰一笑是家珍。
欲知聞法諸天喜，庭下于今有瑞筠。
踏莎行
作者：韓維
朝代：宋

歸雁低空，遊蜂趁暖。憑高目向西雲斷。具茨山外夕陽多，展江亭下春波滿。雙桂情深，千花明煥。良辰誰是同遊伴。辛夷花謝早梅開。應須次第調絃管。
載酒過景仁東園
作者：韓維
朝代：宋

地勝依危堞，城高若半峰。
銜觴驚歲序，候雪仰雲容。
不假貓滋竹，須防犬敗松。
顧慚文俗吏，游步躡仙蹤。
送三哥守蜀
作者：韓維
朝代：宋

昔我忠憲公，握節臨西州。
于今三十載，餘愛尚應留。
旌旗愴獨往，山水記同遊。
一歌緇衣詩，涕下不能收。
送休上人之荆門玉泉寺
作者：韓維
朝代：宋

憐師真達者，於世了無求。
萬事漚起滅，一身雲去留。
樓臺金地古，風雨玉泉秋。
安得超塵網，相從物外遊。
送催綱弟及蘇支使甥
作者：韓維
朝代：宋

養痾屬南夏，日夕偃茅衡。
足音良可喜，况我弟與甥。
清風敞閒館，竹樹藹前楹。
一展親愛歡，觴斝屢云傾。
高論文史間，或以政理并。
念子始服官，王事自有程。
啟告豈憚煩，期不墜厥聲。
簡書有常畏，冒暑各言征。
雖非遠別離，要使愴我情。
還歸掩扉坐，華月林上明。
送兄弟還都至長葛河上四首·別後作
作者：韓維
朝代：宋

朔風吹驚鴻，行列失後先。
蒼蒼雪壓船，齒齒冰著岸。
離馬聲正悲，別臉淚猶泫。
却望携手處，危檣映林見。
送兄弟還都至長葛河上四首·晚步
作者：韓維
朝代：宋

愛此霽景佳，捨舟步高岸。
夕陽照渡口，急急水紋亂。
霜鴉田間鳴，沙鳥波上散。
登臨豈非美，當軫別後嘆。
送兄弟還都至長葛河上四首·舟中夜坐
作者：韓維
朝代：宋

晴霜落波底，斗柄插堤外。
扁舟燈火明，樽酒夜相對。
臨歡意暫遣，念離心已痗。
篙師喜冰拆，理楫事晨邁。
送兄弟還都至長葛河上四首·雙禽
作者：韓維
朝代：宋

雙雙河洲禽，文彩披丹質。
飛翔不離渚，鳴戲自終日。
寒魚伏冰池，歲暮饑爾匹。
不欲遠求林，投身避羅畢。
送八哥入都
作者：韓維
朝代：宋

驅車望平野，赤日照萬里。
子行抱痾瘵，無乃困跂履。
勿爲少別念，且爲會合喜。
爲我謝親友，黄鵠今舉矣。
送劉巽殿直官蜀
作者：韓維
朝代：宋

車馬蕭條西出門，憐君宦薄意能閑。
並遊多得賢豪士，久困獨無憔悴顔。
白酒園林休洛社，黄花風露見岷山。
男兒榮滯古來有，收取功名晚節間。
送劉景元觀察守襄陽
作者：韓維
朝代：宋

荆州太守駕朱轓，寶筆題詩出御前。
應厭笙歌消暇日，欲將才業效當年。
千章翠木雲間寺，百丈清江雪後船。
看取古來良吏迹，蒼碑突兀峴山巔。
送勾諶太博通判潁州
作者：韓維
朝代：宋

西湖十里波，淥靜過新雨。
波間黄白花，繚亂不可數。
浮舟翳佳樹，凉風生仰俯。
回顧紅塵人，處身一何苦。
君子愛民物，在樂思及溥。
方期推所安，與衆式歌舞。
送北都留臺王國博
作者：韓維
朝代：宋

鑿川當鑿源，植木當植根。
修身有本末，請自心術言。
中正檢欹側，明誠破疑昏。
性通學且博，事業乃可論。
問胡能致然，聖有六經存。
子誠好古士，拔足立貴門。
願分留臺務，力學甘避喧。
吾知大其業，流遠實亦繁。
歸來騁夷路，良馬駕輕軒。
贈言君勿嗤，茲道古所敦。
送呂寺丞
作者：韓維
朝代：宋

古有從軍樂，人今衣綵行。
春風騏驥健，朝日鳳凰鳴。
樹遠秦中道，花繁塞下城。
篇章聞舊俗，當爲放遺聲。
送回聖過洞清會
作者：韓維
朝代：宋

狂飈攪驚塵，□□□□□。
支生强我遊，華構忽在暇。
入門已□□，□□□且况。
主人道門老，興趣久已炎。
□□□□□，□□有清泛。
沖融一境寂，□□□□□。
□□□□□，竹日光艷艷。
送堯夫知陳州
作者：韓維
朝代：宋

亮節金堅氣玉溫，入登廊廟出藩垣。
談經每盡先儒意，議政居多長者言。
恩恤疲羸蠲重賦，禮加耆耄屈常尊。
白頭但祝公歸早，南陌東陂并短轅。
送太素南遊
作者：韓維
朝代：宋

戕性傷生俗所同，人間今見百年翁。
無稽不學公超霧，有待猶嗤禦寇風。
心到靈源千慮息，氣隨真火百骸通。
臨觴不用嗟離闊，達者相忘道術中。
送子華兄辭家後還都
作者：韓維
朝代：宋

春鳩鳴桑間，初日動原隰。
馬踏露草嘶，人對松風泣。
茅廬耿夕返，金闕想晨入。
回首別袖遠，惟見飛花急。
送孔先生還山
作者：韓維
朝代：宋

先生樂道者，於世澹無欲。
高風自絕人，正行不違俗。
朅來城闕遊，不受塵事觸。
目久望林壑，駕言反幽築。
家臨滍水陽，路轉春山曲。
東風吹百花，紅紫滿巖谷。
蠶桑事未起，農里得徵逐。
社酒濁易求，山蔬晴可劚。
幽尋月吐嶺，高卧日照屋。
應念塵中人，胡爲自羈跼。
送孫廣
作者：韓維
朝代：宋

文才武略有家規，懿行鄉閭雅見推。
乘障詎能申遠業，偃戈良喜遇清時。
風吹秀菊籬邊發，雨落黄榆塞下悲。
白首情懷何以慰，從軍早寄仲宣詩。
送孫通直
作者：韓維
朝代：宋

白首歸來養性情，同時流輩盡彫零。
忘懷物外思游好，訪舊樽前得典刑。
霜月醉留湖榭白，雪風吟度隴山青。
斯民利病君多識，好奉新書謁帝庭。
送安厚卿
作者：韓維
朝代：宋

廟廊接武窺風範，藩翰交符識典刑。
即聽攀轅傾里巷，少回征轡燕家亭。
池邊密葉聽鶑語，庭下殘花墜鶴翎。
不必陽關動離思，西湖柳色正青青。
送宋鈞秀才落第還鄉
作者：韓維
朝代：宋

漆雕不肯仕，仲尼悅其然。
乃知君子學，躁進非所先。
去聖邈千載，茲風復誰傳。
趨營不自反，廉耻一以捐。
愛君抱沖淡，榮利不可遷。
讀書本仁義，洞見末與顛。
失志不爲辱，謀道方復堅。
臨分求規言，顧我昧所宣。
願君崇遠業，無愧古人賢。
送寧極還山
作者：韓維
朝代：宋

晨冰結車轍，朔野風正厲。
君行良亦勤，正與苦寒值。
超然出門去，曾不顧我議。
譬如雲飛鴻，勢不受維縶。
開籠恣其往，萬里在展翅。
場功十月畢，田家足豳事。
兒童樵牧歸，荆扉寂已閉。
燃薪燭茅屋，并坐侄與弟。
自愛村醪熟，或以山鹿饋。
凍蔬劚青黄，寒藥煮根柢。
從容溫飽間，萬事一無累。
嗟予不得往，注目雲接地。
送崔朝請通判徐州
作者：韓維
朝代：宋

與君仍世接游從，造次相敦德義中。
善繼家聲名父子，不追時好古人風。
流光豈受長繩繫，妙道才容一線通。
待得鈴齋民訟簡，更將此理問龐公。
送張七元構仕亳州
作者：韓維
朝代：宋

蕭條平馬逐飛蓬，回首園林平露中。
政事文章君得法，如今太守古人風。
送忠玉提刑還朝
作者：韓維
朝代：宋

十五年前相遇地，白頭還喜一樽同。
從容笑貌忘君老，款密情期似乃翁。
別席俯迎籬菊秀，全家看盡渚蓮紅。
臨分不用言爲贈，奕世忠臣自祖風。
送思上人南歸
作者：韓維
朝代：宋

塵埃不可久，歸卧故山秋。
榮利非其好，風騷得所求。
晨征隨社燕，夜宿近江鷗。
聞子禪林勝，它年一繫舟。
送戴處士還盧州
作者：韓維
朝代：宋

早識浮生妄，欣陪達士遊。
觀心非本有，於法尚何求。
煮茗林間寺，題詩湖上舟。
還嗟別後夜，風雪擁貂裘。
送晁懷州學士·其一
作者：韓維
朝代：宋

儒館讎書舊，侯藩請節行。
山川猶古氣，鐃吹自春聲。
問俗憐彫瘵，頒條頼簡平。
從來寇河內，誰復繼聲名。
送晁懷州學士·其二
作者：韓維
朝代：宋

退傳清門世有才，使君嘉譽藹中臺。
未甘文墨工彫篆，聊取圭符試剸裁。
壟上勸耕春晼晚，山前聞笛月徘徊。
明朝建隼臨長道，回首仙廬拂斗魁。
送曹大夫歸家
作者：韓維
朝代：宋

飛盡楊花見綠陰，飄然輕蓋返家林。
野堂泥落歸雙燕，紋簟風清戲一禽。
秀麥柔桑皆有望，高軒華衮久無心。
知君自得閑中樂，早寄新詩別後吟。
送曹殿丞秩滿還都
作者：韓維
朝代：宋

朝日照濠水，清霜發樹寒。
長橋下廣陌，車馬來嘽嘽。
借問行人誰，送者何盤桓。
中郎罷從軍，遺愛民所嘆。
雍容幕府舊，供帳清渦干。
悲風思急管，薄暮留征鞍。
酒酣惜分手，四坐慘不歡。
長河轉轍迹，愁陰但漫漫。
嗟予隔追餞，飲此離恨端。
高標邈難親，坐向飛鴻看。
嘗聞古君子，贈言當豆簞。
願君保亮節，歲晚予其觀。
送曾通直入京
作者：韓維
朝代：宋

敏學高文俊茂身，少年今見魯公孫。
明心早得無生意，清耳常聞有味言。
綠鴨陂中春縱棹，芰荷池上雨移樽。
臨分有贈非他物，聲利精忘道始存。
送朱主簿
作者：韓維
朝代：宋

浮舟下東溪，春寒花未遍。
共約征車行，復此華堂餞。
人事多齟齬，臨分闕芳燕。
坐想竹間風，雜英紛如霰。
送李宣德爲縣太原
作者：韓維
朝代：宋

昔叨符守訪鄉評，守節安貧得水名。
道在莫嗟爲邑晚，祿微須喜及親榮。
風吹白菊籬邊別，雨落黄榆塞下行。
善撫疲羸修分職，邊庭無事正休兵。
送李寺丞宰藍田
作者：韓維
朝代：宋

君誠巖壑徒，出宰亦山縣。
尚喜終南峰，蒼翠不去眼。
春風吹征車，千里度灞滻。
到日勝事繁，花光老秦甸。
送李廷老歸河陽
作者：韓維
朝代：宋

愛子良自持，不復前日并。
乃能從古人，帖帖事閑靜。
西軒雨新足，衆藥長條穎。
援琴對濁酒，盡此夏日永。
歸心不可留，知子念晨省。
驅車遵大河，回首望嵩嶺。
相思倘以詩，見寄慰幽屏。
送李瑜屯田通判潤州
作者：韓維
朝代：宋

耳熟江南勝事傳，聞君官去便翛然。
江流截楚紅塵斷，山勢吞吳秀色連。
紫蟹迎霜新受釣，黄花吹酒正當前。
嗟予不得從斯樂，坐看秋風發畫船。
送李閣使出守冀州
作者：韓維
朝代：宋

天子仁恩撫四陲，邊兵坐飽太平時。
只知使者持金絮，不識將軍有鼓鼙。
君去守藩憂就重，古來忘戰志當危。
祖門事業如南仲，無使家聲愧鼎彝。
送樊進士歸寧
作者：韓維
朝代：宋

狂風吹飛花，爛漫天地間。
春歸花已歇，遊子亦云還。
言赴庭闈召，行色已在顔。
豈在蓬蓽徵，爲子駐征鞍。
豈無藜與藿，與子共盤餐。
念子久遊行，歸得義所安。
及時道當進，爲養祿要干。
一吟送子詩，感惻淚霑翰。
送沈學士知常州
作者：韓維
朝代：宋

毗陵今古號名州，况是風流得隠侯。
吳岫稍迎雙隼旆，洛塵凡敝幾貂裘。
預期庭下無嚚訟，還向樽前作艷謳。
去去國門誰不羨，畫船烟浪入清秋。
送河秘校鬲主簿良原
作者：韓維
朝代：宋

平時太學客，文藻士林傳。
憔悴尚一邑，聲名空十年。
風烟長夏始，關塞濁涇前。
莫作歸來嘆，將軍好薦賢。
送洵陽王令之官
作者：韓維
朝代：宋

離馬嘶高樹，郊原夏景深。
還持長者政，往慰遠人心。
種黍侔千戶，張魚盛百金。
江山永嘉咏，時寄草堂吟。
送海印住香嚴頌
作者：韓維
朝代：宋

枕石漱流塵外趣，隨緣應物谷中聲。
更無賓主能酬對，自有兒孫可使令。
萬古清風歸法語，一輪明月伴經行。
鰲山成道知何日，時佇雷音警妄情。
送王二廣淵簽書洛中
作者：韓維
朝代：宋

吾嘗登嵩丘，下視伊與洛。
王都一何壯，氣象鬰回礴。
又聞彼其下，地美民俗樂。
朱宮待遊幸，窈窕飛觀閣。
氣交卉木茂，奇艷或可愕。
清渠碧玉色，左右隨釃鑿。
丹櫻結春實，紫笋翻夏籜。
喟予抱幽恨，神往迹屢却。
羨君署吏去，躍馬春遊薄。
追遊當及早，勝事不可落。
爲我謝林岫，終期蹈前約。
送王奉議知吳江縣
作者：韓維
朝代：宋

聞說吳江上，長橋百丈虹。
蠔粘能固本，人度若乘空。
明委三秋月，清來萬里風。
君知此爲政，名惠廣無窮。
送王氏兄弟
作者：韓維
朝代：宋

抱疾伏田里，晨昏結煩憂。
如彼衣上垢，歲久不可漱。
忽聞車馬音，來過吾廬幽。
相見一長慟，悲風爲遲留。
張燈具餐飯，涕泗稍復收。
南堂夜相對，油然破離愁。
雖無盈樽酒，清論代獻酬。
高篇璨成誦，輸寫殊不休。
婆娑雙鳳凰，飛舞光彩浮。
忽然變瑰怪，風霆拔金虯。
傾聽魄已悸，何暇測其由。
君家門閥大，先世勤令猷。
晉公典冊文，太尉廊廟謀。
子孫今多才，信矣陰德流。
還轅欲何語，贈子詩聿修。
送石昌言歸蜀
作者：韓維
朝代：宋

省署聊休直，皇恩許過家。
朝廷寵儒雅，車騎有光華。
行色星垣動，褒章宰樹加。
遥知蜀父老，夾道競咨嗟。
送芳公長老歸法雲
作者：韓維
朝代：宋

水際茅亭竹下庵，清談竟夕不知厭。
伽佗善巧何能繼，經藏幽深亦許覘。
額內珠存雖本有，眼中金落復誰拈。
圓通到日如相問，爲道春來米價添。
送衛真晏太丞
作者：韓維
朝代：宋

才名宰相子，二十取辭科。
得縣古稱厲，登樓朝見渦。
疲民勞賦役，靜理足弦歌。
八檜仙祠在，知君秀句多。
送謝師直歸馬上作
作者：韓維
朝代：宋

送客西郭門，適與嘉賓遇。
雜花被原野，南盡遠目注。
撲撲亂朱紛，濛濛凝白霧。
林下風正柔，繁香不飛去。
日長人意閒，歸騎款不遽。
陶然行且歌，良愜靜者素。
却念陌上人，春愁紛似絮。
送趙員外之官憲州
作者：韓維
朝代：宋

仲扶岷峨秀，弱歲儒其冠。
讀書覷前古，飽見萬事端。
行已去畦町，爲文鄙彫剜。
應舉二十載，不免瓢與簞。
西游秦函國，崆峒上巑岏。
却視關塞廣，有如掌中丸。
攻守勢所利，浩然入窺觀。
是歲羌事作，賊兵犯鄜丹。
君懷濟時略，忠憤激肺肝。
上書伏兩觀，音辭若琳玕。
臣策倘見用，坐令敵氣殫。
天子壯其語，且使位以官。
黄綬繫腰下，行行不遑安。
炎天風塵多，遠道車馬單。
餞觴不親酌，曷致朋友懽。
今茲塞垣將，所在麾旄攢。
孰能謀而毅，孰能正以寬。
孰用賞不信，孰爲刑不殘。
諒非專達任，易以奇畫干。
庶幾成大功，展子凌霄翰。
顧我頑鈍者，託契歲屢寒。
贈言非所工，當否聊一看。
送辛十七作尉鹽城
作者：韓維
朝代：宋

少年嘉譽冠諸生，白首青衫僅有成。
千里辛勤州縣職，一觴凄慘里閭情。
家臨潁水花催發，柳繞長堤絮撲行。
寸祿折腰何必去，道存心在即淵明。
送門客李秀才赴省試
作者：韓維
朝代：宋

傷思易子聞前戒，務學求師是至言。
豈有車魚延上客，欲將詩禮示諸孫。
青衿散後人千里，黄菊開時酒一尊。
壯歲雄圖當自勉，未應長嘯入蘇門。
送陳著作
作者：韓維
朝代：宋

高才不沉沒，奮筆動天幄。
古今明治亂，王霸辨醇駁。
文成數千言，粲若玉就琢。
拜官諸侯府，千文茲把握。
過別要我贈，强言慚鄙樸。
董生崇正義，孫子陷曲學。
彼其趨舍間，爲道一何邈。
願君審茲術，名節重山嶽。
送高寺丞宰岐上
作者：韓維
朝代：宋

墨綬垂腰底，憐君尚一同。
人豪固秦俗，地古自豳風。
春色鳴弦外，山光隠几中。
定應傳善政，不日到關東。
通判郎中以州早休特形詩咏輒依元韵
作者：韓維
朝代：宋

潁水箕山一腐儒，麟符何幸玷恩除。
未緣秕政休官去，真頼英賢接迹居。
秀麥川原知雨足，清陰池館愛春餘。
坐慚老拙無施用，空下齋帷學仲舒。
連日休務過鄰幾
作者：韓維
朝代：宋

廣文自古無羈束，况復三逢著令休。
縱酒不防官長駡，驅車聊過故人遊。
閑中日月隨方罫，遠外風雲入小舟。
准擬牆根菊花好，共乘清露賞高秋。
遊北園賦
作者：韓維
朝代：宋

多病傷春客，經時獨掩扉。
偶隨游騎出，已見落花飛。
芳草微迎履，香風細弄衣。
扁舟可載酒，便擬拍浮歸。
遊北園輒成二頌呈芳公長老·其一
作者：韓維
朝代：宋

萬法都來一道場，游行何處不真常。
臨風不用提玄旨，翠竹森森自短長。
遊北園輒成二頌呈芳公長老·其二
作者：韓維
朝代：宋

青山隠約林端見，碧水逶迤竹下來。
芳草落花無朕迹，與君親到北園回。
遊北臺
作者：韓維
朝代：宋

南譙古佳郡，四郊富登臨。
晨躋北原上，却視渦水陰。
云昔魏太子，離宮構嶔崟。
故事邈已遠，荒臺猶至今。
危亭冠其巔，左右背長林。
是月暑尚盛，秋行不能金。
截然天地間，軒戶蕭以森。
凉風泛廣坐，濁醪時一斟。
圓歌貫珠璣，麗句鏗璆琳。
雖無管弦樂，所要在適心。
中宴下危磴，浮舟事幽尋。
披藻出潛蚌，回橈散游禽。
岸長草不斷，城轉樹更深。
沙紋與水影，浮動光差參。
游鱗不知數，瑣細如糝針。
四顧物色靜，但聞天籟音。
羨此魚鳥性，雲飛而淵沉。
安得高世士，不爲時好侵。
相携去韁鎖，投竿坐清潯。
製芰爲我裳，紉蘭間予襟。
上歌唐虞道，寄適朱弦琴。
人生苟如此，何必組與簪。
遊城南雙塔寺
作者：韓維
朝代：宋

軻峨郭南門，臺殿壓長路。
青林四回合，飛鳥不得度。
房掩僧獨禪，庭喧鴉正哺。
高蘿走蒼柏，丹花下垂布。
中園饒佳果，結子滿朝露。
久從城邑居，樂與清境遇。
坐聽百禽響，日晏不忍去。
微雨西北來，颯爽動林莽。
歸鞅一回首，孤剎屹當午。
終期濯凉風，杖策縱高步。
遊曲水園和景仁
作者：韓維
朝代：宋

樓峻城千堞，堤長竹萬竿。
草芽生戢戢，花蕊落漫漫。
走筆狂吟放，扶筇醉步跚。
屢回宜舞袖，甘著墮游冠。
野老來窺坐，沙禽不避觀。
兩行桃艷暖，一道柳陰寒。
縱棹非尋戴，掀車免效欒。
官曹嗟倥傯，農事閔艱難。
急景三春好，浮生幾日歡。
康强直行樂，此興不應闌。
遊漢高帝祠
作者：韓維
朝代：宋

平橋架荒塹，東上大岡尾。
岡頭古木合，有廟蔭其底。
攝衣升殿墀，龍顔儼當位。
蝙飛畫帳喧，鼠嚙珠旒墜。
不知誰來祀，狼籍樽與簋。
殘碑壓鰲背，上有太和字。
去此數百載，文剝失所次。
伊人昔經構，視漢猶視彼。
徘徊懷古意，日暮悲風裏。
遊福聖院呈審言諸君
作者：韓維
朝代：宋

殘春去無幾，煩暑來已漸。
驅車九衢裏，赤日汗兩臉。
投身入佛寺，廊殿邃且儼。
老僧一何賢，爲我拂清簟。
神輕反無寐，性達非有檢。
啾啾雀聲閑，悄悄人迹斂。
却思吾廬下，此樂不爲欠。
新蘋生明鏡，密笋排翠琰。
時哉盍旋歸，塵土吾已厭。
遊象之葆光亭因以寄之
作者：韓維
朝代：宋

東亭不到久，雙桂長新梢。
窗靜蟲收網，檐低燕護巢。
晚花紅自照，繁笋翠相交。
清景成虛委，知君嘆繫匏。
遊象罔亭偶成二絕·其一
作者：韓維
朝代：宋

泛盡溪流數曲清，竹陰開處見新亭。
山翁不會題牌意，猶守枯枝看道經。
遊象罔亭偶成二絕·其二
作者：韓維
朝代：宋

竹色隠波流不去，蓮香浮坐斷還聞。
誅茅結宇才方丈，占盡清風與白雲。
遊首山夜歸馬上作
作者：韓維
朝代：宋

蒼巖出幾曲，此與大道會。
回看燈火處，已在林蘿外。
凉風生雨氣，清月動山靄。
漸近平橋路，淙淙聞石瀨。
遊龍興寺
作者：韓維
朝代：宋

空庭落葉赤，聯步得幽尋。
蘚剝殘碑字，塵昏古象金。
菊烟凄晚秀，松日淡秋陰。
南陌風埃滿，禪關只自深。
遊龍門歸
作者：韓維
朝代：宋

洛浦殘芳盡，來尋關塞春。
青林橫石閣，翠壁涌金人。
澗草薰衣晚，松風落面新。
愁驅向城騎，還踏九衢塵。
運判再以前韵見寄
作者：韓維
朝代：宋

突兀朱堂冠北城，雲峰滿目互陰晴。
憑欄不負思山意，對酒何煩考鼓聲。
清話從容雙麈禿，雕章溫麗百金輕。
歸軒未必能相遲，夢繞西湖春水生。
過卞氏園亭
作者：韓維
朝代：宋

桃李郊扉靜，東風拂面柔。
偶陪連騎客，來作探春遊。
斜日池邊樹，輕雲城上樓。
不須花艷動，一醉且淹留。
過李膺墓同曼叔作
作者：韓維
朝代：宋

漢衰奄寺熾，威柄敢專有。
桓桓李司隸，誓奪還君手。
登門盛賢俊，破柱發姦醜。
身雖以此亡，慕者猶恐後。
我行襄之野，把酹孤冢右。
精誠有相激，淚落入卮酒。
剖心死亦仁，滅頂過何咎。
大雅稱明哲，於君豈其謬。
過杜甫墳
作者：韓維
朝代：宋

三尺孤墳墓，空留萬古名。
風騷誰是主，天地太無情。
入夜月虛白，逢春草自生。
耒陽江色迥，吊罷恨難平。
過邵先生居
作者：韓維
朝代：宋

竹塢斜開逕，茅檐半卷書。
幽閑入高卧，淡薄見平居。
亂水隨釃引，殘花不掃除。
因君動高興，回首想吾廬。
遺吳沖卿大饗碑文
作者：韓維
朝代：宋

蒼碑剝龍螭，突兀古殿側。
世變文字異，歲久苔蘚蝕。
諒非好事者，塵土未嘗拭。
我來仰首看，百過不自息。
曩者魏方盛，帝丕託威德。
馳驅百萬衆，南指斗牛域。
誓將殄氛祲，飲馬長江邑。
翠華鬰回翔，高會誇故國。
肅肅環佩響，煌煌羽旄飾。
鼓鐘何鏜鎝，淮漢爲震仄。
罷饗示得意，摛文永鑱勒。
從臣梁孟皇，隸法當世特。
奉詔無與讓，淋漓奮其墨。
爾來幾千歲，卓卓見筋力。
端莊九鼎重，勁挺群珪植。
威儀商山老，氣象漢庭直。
惟昔銘栒戈，先儒固難迹。
况我鄙陋極，視此空嘆惜。
常恐日磨滅，不辨點與畫。
呼工模於紙，一掃見白黑。
緘包比瓊瑶，把玩廢寢食。
于時大經九，有詔講謬忒。
刊之太學中，爲後代法式。
沖卿邦家彥，學問古今積。
辭端海鯨運，筆力霜鷙擊。
况茲服儒官，灑翰固其職。
楷模所流傳，歷世動千百。
自非體法正，徒使觀者惑。
厥初篆草隸，根本君已極。
聊持釘張玩，庶以參得失。
郊居值雨
作者：韓維
朝代：宋

愁雲覆西郊，氣象凄以冽。
夜雨朝不止，冰霰相纏結。
南堂何蕭條，散秩坐超忽。
頹然附爐炭，兩髁冷如鐵。
俯念田家苦，罹此寒事切。
北風卷平野，茅屋左右穴。
驅牛入門去，爨下火明滅。
場功始云畢，貧不具衣褐。
况無酒與羔，歲時相勞悅。
高咏七月詩，傷哉愁心折。
鄧聖求挽詩二首·其一
作者：韓維
朝代：宋

南國丞旄士，西清對宿儒。
晚躋淹廟勝，速奪動宸吁。
正色持風憲，嘉猷儼典謨。
惟書仁者勇，傳世厲非夫。
鄧聖求挽詩二首·其二
作者：韓維
朝代：宋

鄉有先生號，朝多長者言。
談經人服戴，辨獄世高袁。
雨濕銘旌暗，風摇挽鐸喧。
無緣攀葬紼，灑淚望秋原。
鄭公挽辭
作者：韓維
朝代：宋

兼才不廢刑名學，雅意多從翰墨遊。
通德門中傳舊業，平蠻記上見佳謀。
朝衣永閟泉臺夜，挽鐸猶添夢野秋。
文彩聲名今不泯，郎官君聽在鰲頭。
鄭閎中挽辭二首·其一
作者：韓維
朝代：宋

南宮平昔佐文衡，麗賦親聆擲地聲。
群進士中連得雋，四先生裏舊知名。
嚴凝□□來何暮，瀟灑安輿去已輕。
萬里故鄉歸不得，要離冢畔有佳城。
鄭閎中挽辭二首·其二
作者：韓維
朝代：宋

守道貧原憲，傳經老伏生。
聲名徒自振，心慮淡無營。
廢卷多懷古，銜杯靡吝情。
思君最深處，始卒盡純誠。
鄰幾和叔飲定力同賦
作者：韓維
朝代：宋

城頭片雲黑，飛雨靄已至。
凉生芳樹顛，影亂樽中翠。
沈煩忽去體，精銳颯生思。
江翁發新嘲，陳子抗奇議。
在言豈多同，於道不爲異。
夜歸清有餘，微月照連騎。
鄰幾晚見過小飲
作者：韓維
朝代：宋

朝居厭喧呶，暮坐苦幽獨。
忽聞江翁來，喜視樽中醁。
所慚升斗微，不足滿君腹。
强酌良勝無，逡巡怯行速。
蕭蕭風著樹，慘慘雨昏燭。
談精幾喪言，道在空擊目。
此興自不淺，豈要酩酊足。
鄰幾舍對菊無酒
作者：韓維
朝代：宋

陶公愛佳節，對菊愁空杯。
日晏東籬下，竟見白衣來。
今君亦嗜飲，復有伊人才。
惜無王江州，黄花徒自開。
酬劉郎安孺慶八十
作者：韓維
朝代：宋

桂起安居濯了纓，結茅憑几坐忘情。
行年及老漸仁德，終日爲歡盡孝誠。
垂白退休承世範，紆朱列侍愧朝榮。
近來捉得文章婿，陡覺吾門喜氣生。
酬盈祖中散
作者：韓維
朝代：宋

勇脫塵冠尚壯年，高齋圖史日蕭然。
不教歌舞家規在，善作文章世學傳。
道舊每思傾濁酒，仰高徒覺愧華顛。
相君昔展西陂盡，好約春風放畫船。
酴醿
作者：韓維
朝代：宋

平生爲愛此香濃，仰面常迎落架風。
每至春歸有遺恨，典刑猶在酒杯中。
酴醿花
作者：韓維
朝代：宋

細蓓繁英次第開，攀條盡日未能回。
不如醉卧春風底，時使清香拂面來。
重修西軒席上與弟侄皆賦
作者：韓維
朝代：宋

明窗散群帙，於此窮曛朝。
竹色晚逾翠，草芽寒不彫。
志慚仲舉大，節異淵明高。
孔門有內樂，願附斯人曹。
重陽對雨招介甫
作者：韓維
朝代：宋

積潦行車絕，高舂閉戶眠。
蕭條黄葉下，冷落菊花前。
廢卷憐佳節，銜杯想少年。
君來慰愁坐，廄馬疾於烟。
野步
作者：韓維
朝代：宋

目倦風塵觀，身疲鞍馬行。
春沙迎步潤，山雪照懷清。
冰水初消色，林鴉欲乳聲。
物華多感觸，一動故園情。
金山寺
作者：韓維
朝代：宋

寶勢中流起，香園此布金。
鴿棲秋殿冷，龍伏夜潭深。
水鳥銜生食，江神聽梵音。
鋤園
作者：韓維
朝代：宋

上天浩無私，衆草同一榮。
青青十步間，薰臭相雜并。
卉藥數不多，十百其品名。
蔓者善緣附，結陰在高甍。
修竹雖自立，已復困纏縈。
其餘叢與株，蕪沒不自呈。
陰蟲穴其下，日夜百種鳴。
紛然亂耳眼，我意初不平。
朝鋤忽以靜，暮雨且復生。
自念疲病者，莫與地力爭。
盛衰固物理，安用勞我形。
鋤園寄京師友人
作者：韓維
朝代：宋

荷鋤中園立，飛雨灑清朝。
黄鸝何處來，百囀繞林梢。
感彼求友聲，慨然念吾交。
煌煌天子都，賢俊相與遨。
飄飄翔華纓，蹀蹀鳴金鑣。
良時足遊行，高會自招邀。
誰念張仲蔚，寂寞守蓬蒿。
長安留別七弟兼簡劉郎
作者：韓維
朝代：宋

二年牢落坐回山，平日交親夢寐間。
關外相逢非素約，樽前一笑慰衰顔。
匡衡沿牒朝廷遠，王粲從軍幕府閒。
跋馬題詩離緒亂，霜風蕭颯鬢毛班。
閑居思湖上
作者：韓維
朝代：宋

遠泛每思隨雁鶩，深居半是避杯觥。
官閑日永無餘事，卧聽朱弦教曲成。
閑房書事示五弟及諸侄等獻肅公
作者：韓維
朝代：宋

老病歸休得桶樓，吾廬蕭灑樂天倪。
北窗偃卧都何有，東閣過從亦自揆。
碧檜輕烟無鳥哢，綠槐風細或蟬嘶。
世間萬事全如夢，豈得南華物我齊。
陪堯夫兄弟一飯清話
作者：韓維
朝代：宋

相別相逢似轉輪，迹雖遼遠意常親。
美羹舊手欽元老，鹽菜誠心待故人。
密竹環波寧受暑，殘花映葉尚留春。
逍遥竟日聞嘉話，時節方知自有因。
陪寧極回馬上作
作者：韓維
朝代：宋

我有龍陽約，垂駕輒復停。
念與高士期，不宜後其行。
春風三月尾，澗谷花草明。
尋花踏幽草，南出山脚青。
婆娑一古樹，是曰先生庭。
館我茅檐下，山瓢日夕傾。
摘林飣朱實，掘竹羞紫萌。
朝聽谷禽響，夜對山月清。
高論簡以正，疏懷淡無營。
徒知服深遠，難用一善名。
維也少頑鈍，幾爲世網嬰。
一親德義游，頗見外物輕。
門牆倘可依，他時來執經。
陪寧極游南谿夜還山墅
作者：韓維
朝代：宋

南谿晚酌罷，歸路笑言同。
家在碧山下，人行清露中。
鵲飛斜映月，蟲響暗移叢。
下馬兒童喜，誰知爲德公。
陪晏相公遊韓王水磑園三首·其一
作者：韓維
朝代：宋

怒水遠從輪下散，平橋斜度竹間來。
林深不識遊人到，無限驚禽去却回。
陪晏相公遊韓王水磑園三首·其三
作者：韓維
朝代：宋

櫻連翠葉方離樹，酒瀉銀壺欲照人。
不是謝公丘壑趣，豈容清醉倒冠巾。
陪晏相公遊韓王水磑園三首·其二
作者：韓維
朝代：宋

行遍洛川南北岸，自憐探賞頗窮幽。
不知物外清閑境，只在韓王水磑頭。
陪晏相遊楚家園賦四題·松
作者：韓維
朝代：宋

蒼鱗上竦孤生幹，翠鬣橫抽欲偃枝。
惟有公來賞修直，洛城人重看花時。
陪晏相遊楚家園賦四題·桂
作者：韓維
朝代：宋

葉裁青玉層層合，花結丹砂小小垂。
不惜淹留賞殘艷，抽毫愧乏楚人詞。
陪晏相遊楚家園賦四題·竹
作者：韓維
朝代：宋

繁根傍水生先合，翠色通門望更深。
待得牆東春笋長，好來乘暑坐清陰。
陪晏相遊楚家園賦四題·雁翅柏
作者：韓維
朝代：宋

葉翻清吹恐飛去，影照澄波欲下來。
花有鶴翎慚近俗，松爲麈尾可同時。
陪景仁赴况之湖上燕集遇雨
作者：韓維
朝代：宋

炎蒸消盡作濃陰，湖上茲遊喜重尋。
急雨洗開荷芰色，清風借出管弦音。
凉生頓覺絺衣薄，歡至寧論酒盞深。
善謔清談都有適，過從所得在知心。
陪范堯夫之北第飲彝叟新堂
作者：韓維
朝代：宋

光祿新堂指顧成，非奢非儉稱高情。
春風爲我開朱戶，晴日從公駐彩旌。
庭下早梅驚喜客，門前垂柳欲啼鶑。
追攀夢境終何得，識取家鄉舊路行。
雨後之南陵點饌
作者：韓維
朝代：宋

齋房厭危坐，出戶曠舒散。
草木雨多思，雲山晚相亂。
縈回俯川陸，窈窕見樓觀。
耳目久塵埃，茲辰一湔浣。
雨過化光西齋
作者：韓維
朝代：宋

華屋衡茅接，閑門杖屨通。
客來非載酒，君坐正書空。
白菊晚霜後，青蔬寒雨中。
從今日無事，來聽竹窗風。
雪
作者：韓維
朝代：宋

屏翳驅雲結夜陰，素華飄墮惡氛沈。
色欺曹國麻衣淺，寒入荆王翠被深。
天上明河銀作水，海中仙樹玉成林。
日高獨擁鸘裘卧，誰乞長安取酒金。
雪中同鄰幾出游
作者：韓維
朝代：宋

絮糅瓊霏浩滿空，平明騎馬入春風。
九重城闕寒光外，百萬人家喜氣中。
不學閉門徒自潔，且欣携酒與君同。
柳梢花甲從今始，便好尋芳下苑東。
雪中招象之
作者：韓維
朝代：宋

愁雲合無迹，密雪集冬仲。
狂翻寒空來，微泛與風弄。
打窗驚暮急，壓竹愛宵重。
明缸照狹室，簾押寂不動。
環爐四五人，頗喜清談縱。
崔侯著閒默，門外車轍凍。
徘徊一堂裏，有類繭已蛹。
濁醪誰與酌，短褐應自擁。
何當策疲馬，清賞聊一共。
雪後觀潩水
作者：韓維
朝代：宋

微陽動泉脈，遠水來渙渙。
斜日著底明，輕冰隨處斷。
清函竹陰碎，綠與波紋亂。
安得解扁舟，窮源事幽觀。
雲
作者：韓維
朝代：宋

抱石情雖久，爲霖意若何。
天心如見用，風力不消多。
冷濕朝仙洞，寒迷宿鳥窠。
飛揚終得路，曾入漢皇歌。
靈溝道中
作者：韓維
朝代：宋

久跼慕遐放，出郊欣所矚。
清心曉岫碧，豁眼春原綠。
耕人畢在野，鳴鳥催播穀。
嗟爾農事勞，願聞時澤足。
題余山人壁
作者：韓維
朝代：宋

一室閉香林，蕭然物外心。
棋聲敲月重，屐齒印苔深。
竹徑茶烟細，山園鍛樹陰。
會當逃世網，塵事締朋簪。
題卞大夫翠陰亭
作者：韓維
朝代：宋

新得亭名號翠陰，軒窗環合盡青林。
定知野客先回顧，何處山禽自好音。
池面有蓮風氣馥，城根多竹月華深。
明年便作歸來計，應許携樽與抱琴。
題巽亭
作者：韓維
朝代：宋

薄陰散秋曦，爽氣來孟月。
慨然登茲亭，嘉觀非遠涉。
徑幽出深竹，棧峻躋危堞。
身騰塵境外，心與空界接。
前臨潩波泛，却視隗峰列。
來遠得清飈，灑迥想飛雪。
君家兄弟賢，問學繼先業。
橫經咨老師，置醴延大耋。
方從賢者樂，豈爲游子設。
詩人亦有言，佻達在城闕。
題招提院靜照堂
作者：韓維
朝代：宋

道人幽棲地，瀟灑臨江湖。
江湖置外物，妙觀造無餘。
匆匆從世役，沒沒已爲愚。
何况毫髪間，計畫窮萬殊。
檻外薝蔔林，几前沈水爐。
世人欲問道，指象聊躊躕。
風雪偶成
作者：韓維
朝代：宋

狂風吹虐雪，勢欲奪春華。
委地摧珠貫，依林聚玉沙。
爐添新熾火，瓶插未殘花。
一盡忘憂酒，胡爲浪戚嗟。
飲方君舍晚歸
作者：韓維
朝代：宋

慘淡秋原思，歸鞍暮向城。
野風吹酒散，寒日上衣明。
躑躅樵兒聚，喧呼獵騎輕。
村醪處處熟，准擬數來行。
飲聖俞西軒
作者：韓維
朝代：宋

歡常以飲合，歡意則非外。
今吾二三子，共此西軒會。
主人吾儒秀，言與二雅配。
酒行倡大論，文字略瑣碎。
上言評人物，要當本諸內。
下言譏爲學，不以滿自概。
唐之衆詩人，區別各異派。
一經君子評，斂鑿棄秕糒。
予曰吾聖俞，名足通後代。
答我文如韓，尚有六經在。
况吾何所立，聞譽若抱躉。
聖俞善誘掖，斯語不無戒。
意欲令吾曹，事業進以大。
我雖頑無能，聞此亦健快。
呼觴滿自引，不畏坐客怪。
歸來書短篇，聊以記所佩。
餞朱□郎席上作
作者：韓維
朝代：宋

狂風凍雨□無時，坐惜良辰樂事違。
娛老便甘千日面，減春何啻一花飛。
池塘新漲魚紋亂，臺榭餘寒燕語稀。
莫唱鄉關動離思，爲君勤抹醉中歸。
馮當世挽詞二首·其一
作者：韓維
朝代：宋

名冠英雄彀，身參將相尊。
有客滄海量，無玷白圭言。
密議調羹鼎，高懷寄酒樽。
從今此中意，無復故人論。
馮當世挽詞二首·其二
作者：韓維
朝代：宋

逍遥靈壽杖，嚴密具茨書。
脫屣遺浮世，披衣得舊廬。
酹非光祿酒，祭乏武昌魚。
禮薄情從厚，秋風淚滿裾。
騏驥池上與沖卿同賦
作者：韓維
朝代：宋

清簾翳華屋，脩樹環廣池。
凉風欣然來，忽若與我期。
感激氣節異，念言此何時。
雲霄有靈匹，嘉會方在茲。
瓜華動都邑，舉俗共遨嬉。
嗟我獨不飲，奈此天運爲。
魯恭太師廟
作者：韓維
朝代：宋

善教邈無迹，其流在民心。
君看魯太師，廟食猶至今。
豈如文俗士，朱墨坐浮沉。
趨營止目前，不顧患害深。
去漢餘千載，此弊竟相尋。
我行道祠下，感激爲悲吟。
不見田雉馴，啼鴉空滿林。
鶑二首·其一
作者：韓維
朝代：宋

春風摇動葉陰低，上下林間弄暖暉。
似惜清音知者少，孤吟不盡又驚飛。
鶑二首·其二
作者：韓維
朝代：宋

鳴聲清滑簧溫暖，毛羽鮮明金瑩磨。
剩擬牆邊栽綠柳，好來相伴日吟哦。
黄葵花·其一
作者：韓維
朝代：宋

池上朝來玉露零，檀心先向日邊傾。
側金巧樣新成盞，蒸栗溫姿始號瓊。
芍藥未應推艷品，牡丹須合避姚名。
秋花碎瑣誰能數，醉眼逢君亦自明。
黄葵花·其二
作者：韓維
朝代：宋

春花夏蕊已飄零，秀出秋芳一朵傾。
稟賦定應全得土，遮圍須合盡彫瓊。
鵠衣照水勻顔色，仙袂無塵莫壯名。
應笑菊花妍意少，籬邊冷落伴淵明。
黄蓮花·其一
作者：韓維
朝代：宋

淺白輕黄兩未分，飛來人世作朝雲。
天教細雨常遮護，留得清香數日聞。
黄蓮花·其三
作者：韓維
朝代：宋

一水盈盈獨立時，六銖衣薄透冰肌。
臨川已沒龍丘遠，辜負芳妍乞好祠。
黄蓮花·其二
作者：韓維
朝代：宋

只將蕭灑與溫醇，敵盡千花百草春。
欲賦清詩寫深願，却疑潛笑白頭人。
上丘漕使生辰詩
作者：韓駒
朝代：宋

金蜀自昔稱遐封，師帥敢是流嘗澤通。
嚴宸軫慮文軌同，繡榮遣宣仁風。
思皇儲精動上穹，炎正重開神降嵩。
天姿有道和氣融，許國純誠嘉且忠。
暫借經綸粉省中，輶軒一動竦疲癃。
詔書誕布恩龐洪，窮谷瀕川靡不蒙。
取予轉輸公帑充，斂匪加民用度豐。
樂育菁莪泮水宮，青衿咸仰百川東。
欽哉美意奉淵衷，多取平反囹圄空。
名利全歸幹制功，良法通商來往憧。
疊組重龜問望隆，誦有輿人謠有童。
但聞載途祝我公，遐齡實惠俱無窮。
上丘漕司生辰詩
作者：韓駒
朝代：宋

淮海鍾神秀，逢時出偉人。
熊羆符吉夢，弧矢記佳辰。
瑞世儀丹鳳，占祥得石麟。
心田平若砥，學海闊無津。
道任司衡重，儒傳孟氏醇。
雄文追灝噩，雅意藴經綸。
大策登商第，英名動搢紳。
含香登粉署，畫諾擁朱輪。
畫戟罄竹難書稱遠，星軺寵數頻。
一時推厚德，列郡仰深仁。
櫜紫殊恩近，官黄墨詔新。
風雲看際會，廊廟喜同寅。
壽斝霞紋細，香蓮露臉勻。
願賡難老頌，閱歲等莊椿。
上丘郎中生辰詩
作者：韓駒
朝代：宋

瑯玡崒嵂神仙居，雲中縹緲飛雙鳬。
玉皇步虛求真儒，翱翔萬里朝皇都。
金門待詔登公車，彤墀耿耿攄良謨。
寵光已覽升榮途，握蘭華省歲云徂。
下憐民物來剖符，寬即不猛鞭用蒲。
薰陶一味清和敷，報政嘗聞帝曰俞。
要令仁風及海隅，光華玉節徯來蘇。
黄童白叟爭歡呼，不須輓粟更飛芻。
已見年豐樂有餘，玉宇風清化日舒。
寶爐煙裊度垂弧，憑誰爲我倩麻姑，滿泛金波倒玉壺。
願君不老八千歲，何啻二十四考居中書。
上何太宰生辰詩二首·其一
作者：韓駒
朝代：宋

斗杓西揭柄，南呂已飛灰。
芝室占熊夢，蓬山挺梓材。
世欣金鷟見，人慶玉麟來。
天意非難料，行看位上台。
上何太宰生辰詩二首·其二
作者：韓駒
朝代：宋

皇穹符寶運，嵩嶽降真賢。
明月中秋後，黄花九日前。
潭潭新紫府，疊疊舊青氈。
遐想雲椿慶，春秋合幾年。
上傅守生辰詩
作者：韓駒
朝代：宋

于公向日多陰德，扶持自是神明力。
積善袞袞生公侯，神仙中人不易得。
此夜長天降瑞星，賢佐乘時爲國生。
秋水爲神玉爲骨，士林皆賀振佳聲。
申伯默儲嵩岳氣，玉山照人光彩異。
北斗以南能幾人，風塵外物巖廊器。
公之才業天下奇，照山生玉水生犀。
公稟英靈真間出，氣象往往干雲霓。
謝安肯爲蒼生起，文采風流今尚爾。
太學名華入紫宸，妙年歷落青雲士。
麟臺公監舊仙郎，小郡何煩鳳翼張。
詔書擢守二千石，緹騎千里照路傍。
朝廷清明天子聖，下車先使奸豪靜。
玉麟春踏武陽花，年豐千里無夜驚。
金章紫綬照青春，儉節清明絕世倫。
鄉閭禮遜已成俗，樽俎談笑多嘉賓。
歌詠瑯瑯振金石，風生萬里華胥國。
坐令白日生春輝，長與聖明恢壽域。
一杯相屬時初冬，正在乾坤和氣中。
感君生日遙稱壽，百歲須齊衛武公。
使君高誼驅今古，歲之旱兮待公雨。
九重明主正思賢，吾君英濟超光武。
鰲殿沉沉玉鎖關，壽星元在碧霄間。
黄閣此行膺大任，祇對吟詠祝南山。
上司空生辰詩
作者：韓駒
朝代：宋

君不見玉皇殿上麒麟兒，掣開金鎖馳如飛。
紫府洞中尋不見，人間輕跳何之奇。
又不見越王臺上真山島，簇簇靈光如焰火。
驪龍騰踏上天池，透出月明珠一顆。
似此嘉祥世希有，今朝放入賢侯手。
長庚應向夢中來，還信嵩童重臺否。
欲知仁政多陰騭，瑞氣融融靄春日。
廣寒宮裏舊靈根，昨夜新枝抽第一。
上太師公相生辰詩
作者：韓駒
朝代：宋

鷲嶺云何錫杖飛，漢家社稷要扶持。
袞衣人共尊姬旦，木鐸天將以仲尼。
億萬生靈俱再造，百年壽考復奚缺。
欲枯滄海濡秋兔，來寫門生獻壽詩。
上太師公相生辰詩十首·其一
作者：韓駒
朝代：宋

地靈人傑產忠良，瑞靄龍蟠虎踞鄉。
天欲中興神降岳，世將嘉靖弼生商。
和羹早報梅花信，壽酒先飛柏葉觴。
笑指山南成带礪，龐眉與國等綿長。
上太師公相生辰詩十首·其一〇
作者：韓駒
朝代：宋

手扶日月補圜穹，錫第庸旌再造功。
樂奏鈞天迎騎擁，詩歌湛露晏堂豐。
屬車臨幸龍顔喜，拔宅飛升帝眷隆。
燕雀非惟依託計，華夷億萬賴帡幪。
上太師公相生辰詩十首·其七
作者：韓駒
朝代：宋

偃伯靈臺滌翳昏，太平有象更何言。
百神禋祀承天貺，萬里調元識定尊。
復見漢儀難並舉，請觀周樂足同論。
秉鈞當軸誠知體，坐使先生道滿門。
上太師公相生辰詩十首·其三
作者：韓駒
朝代：宋

揚眉吐氣快生風，萬里歸來虎帳中。
竭節任公營大計，解紛排難激丹衷。
只憑忠信行蠻貊，遂使聲名等岱崧。
一德一心天所祐，定知福壽享無窮。
上太師公相生辰詩十首·其九
作者：韓駒
朝代：宋

勤勞王室見周公，報賜宜膺曲阜封。
兆見維秦符佐命，祥開有魏慶疇庸。
申加井賦思方洽，倍衍圭腴賞正濃。
一德君臣千載遇，九州四海仰雲龍。
上太師公相生辰詩十首·其二
作者：韓駒
朝代：宋

運鍾百六擾神州，國祚當時劇贅旒。
獨藉奇材支大廈，允資巨力障橫流。
嘯呼左袒安劉氏，指顧南冠縶楚囚。
整頓乾坤康濟了，千齡翊宇永同休。
上太師公相生辰詩十首·其五
作者：韓駒
朝代：宋

談笑能令國勢強，一時忠義凜秋霜。
挽回騩馭還長樂，直把鴻勳紀太常。
問寢東朝宮殿曉，來庭北使塞垣長。
輔成孝弟光寰宇，竹帛仍傳萬世芳。
上太師公相生辰詩十首·其八
作者：韓駒
朝代：宋

騎壒蒙蒙一洗空，恢崇儒館闡文風。
正當世祖投戈際，遠邁元和沸鼎中。
坐使車書同萬里，行看冠蓋襲諸戎。
我公勳業追王佐，豈比區區頌泮宮。
上太師公相生辰詩十首·其六
作者：韓駒
朝代：宋

跋扈驕矜勢糾紛，兵威不戢定將焚。
權歸宥密消兵釁，力掃欃槍息祲氛。
鴻劍將軍休畫策，捧觴都護罷論勳。
四方廊廟無餘事，咸仰伊周輔聖君。
上太師公相生辰詩十首·其四
作者：韓駒
朝代：宋

交歡鄰國獨推誠，不顧流言斷必行。
直欲生靈躋壽域，聊將干舞解平城。
坐扶國祚齊箕翼，立挽天河洗甲兵。
和議一成夷夏福，蒼生擊壤詠昇平。
上富樞密生辰詩
作者：韓駒
朝代：宋

嘗聞鄭公聲迹留契丹，忠義肝膽人所難。
生民莫識兵革面，坐令中國如石磐。
英靈鍾稟固有異，端拜而議獨膽寒。
在天景星地朱草，無乃嘉瑞之鬰蟠。
鄭公遺範後必大，飛木架學罄苑蘭。
朝廷搜獵不待次，樞柄足辦談笑間。
幸令天下已妥貼，夢寐聊以寄東山。
小春桃花破紅萼，和氣簾幕風輕帆。
降嵩孕昴掩周漢，酒杯瀲灧香初闌。
復聞五福一日壽，但願膺此比鶴鸞。
亟隨環召歸禁密，發揮事業安塵寰。
上泰州使君陳瑩中
作者：韓駒
朝代：宋

當年賢路雜薫蕕，歎息諸公善自謀。
今日在前皆鼎鑊，後來知我獨春秋。
海邊已擊師襄磬，湖上新逢范蠡舟。
惟有書生最無事，不妨挾册更西游。
上漕使生辰詩
作者：韓駒
朝代：宋

於皇聖運齊中興，地應嶽瀆天垂星。
儲靈韞異一發越，中和備體生奇英。
清淮無波萬瀨肅，纖雲四卷澄水玉。
薰風庭院倏經秋，長庚入夢祥光燭。
童年氣韻已不羣，四座愕視天麒麟。
蘭筋勁翮翔萬里，蓬山錦帳皆彌綸。
五袴興謠謚三郡，筠秦東甌漸澤潤。
褰幃便使八州清，光華併管三司峻。
高懷違俗星斗寒，偉度照人雲夢寬。
刑清財阜治尤最，天語璿題永不刊。
夜觀三極三台上，玉節光芒邇天杖。
浮丘自是地行仙，天遣夔龍助君相。
仲舒簡古帝所思，弱翁治行已深知。
粉澤典章混文軌，燕許大手非公誰。
維南不爲承恩祝，直爲蒼現並蒙福。
致君堯舜億千齡，頌聲徧寫南山竹。
上王太守生辰詩
作者：韓駒
朝代：宋

碧落仙家瓊樹枝，傳芳何處慶雲低。
人間鳳曆將移朔，天上瑤光欲轉西。
丹穴巢空騫瑞翼，渥漥波漲奮霜蹄。
堂堂風骨端如岳，凜凜神姿秀入奎。
紫殿文章驚獨步，黄金名字最先題。
袖將月窟三春桂，踏盡雲頭萬級梯。
北闕一麾新出守，南州五馬總驕嘶。
鈴齋玉麈清談笑，晏館金花貼鼓鼙。
詩焰迸騰昏日月，酒觴沉困吸虹蜺。
未能度嶺尋真去，直欲枯潭覓劍攜。
千里暫煩傾皂蓋，九重終看步沙堤。
吏情何以爲公頌，祇賦嵩高與壽齊。
上盧運使生辰二四首·其一
作者：韓駒
朝代：宋

有玉山自輝，無蠹木不疾。
人心渺難測，天理坐可必。
我公仁者靜，壽骨已崷嵂。
豈比山澤儒，辛苦餌芝朮。
上盧運使生辰二四首·其三
作者：韓駒
朝代：宋

袖有調元手，辱使江之湄。
雅懷兼三王，起問夜何其。
行當發餘藴，陶鑄皋與夔。
功名格上帝，黄髪齒復兒。
上盧運使生辰二四首·其二
作者：韓駒
朝代：宋

千載一生賢，嘉會不易得。
自從懸弧矢，稱願傾一國。
紫芝眉宇秀，見者總歸德。
正如堯絃風，一鼓解慍色。
上盧運使生辰二四首·其四
作者：韓駒
朝代：宋

春風桃李花，結實老人候。
桃李初不言，人迹自奔走。
恭惟大雅姿，篤實謝雕鏤。
使之立本朝，一世可仁壽。
上蔡太師生辰詩四首·其一
作者：韓駒
朝代：宋

五百年來間氣鍾，堂堂皎月衆星中。
鈞陶四海規模大，心膂三朝禮貌隆。
壽杖特尊黄髪老，袞衣重拜黑頭翁。
彭聃豈足爲遐算，直與昇平到不窮。
上蔡太師生辰詩四首·其三
作者：韓駒
朝代：宋

君王正殿壓金鰲，一品師臣待赭袍。
萬世規模神鼎重，八年勳業泰山高。
崇寧樞筦聯領翼，大觀蓬山擢鳳毛。
介壽幾何詞謾費，爲公仙谷問蟠桃。
上蔡太師生辰詩四首·其二
作者：韓駒
朝代：宋

燕雀同欣大廈成，公歸何處不歡聲。
全將和氣還羣物，不放纖塵點太清。
人指靈椿期壽考，天將神鼎待功名。
誕辰正得三陽節，已與東君助發生。
上蔡太師生辰詩四首·其四
作者：韓駒
朝代：宋

天遣飛仙下九州，儗倫慎勿漢唐求。
他年呂望應黄髪，今日周公尚黑頭。
夾輔元勳歸玉鉉，太平餘事入銀鈎。
慶河一派莆陽水，長繞壺山滾滾流。
上趙倅生辰詩
作者：韓駒
朝代：宋

世運千齡遇，皇圖永紹休。
天方祚堯舜，家自產伊周。
戟路炎風轉，弧門喜氣浮。
九苞惟得鳳，三日已窺牛。
祖牒綿瓜瓞，親庭結冕旒。
朱轓資佐理，黄屋得分憂。
白賀才名遠，毛原德業優。
維城流雅詠，戲綵晢民謳。
暫出丞侯度，行歸炳帝猷。
職堪調玉鉉，名已覆金甌。
甲第開華旦，瓊筵盛薦羞。
寶釵分樂隊，珠玉萃賓游。
龜鶴齊稱壽，觥船遞獻酬。
後天長不老，仙袂拍浮丘。
上辛太尉生辰詩
作者：韓駒
朝代：宋

昭代羣龍用，名家奕世昌。
儲精生輔佐，挺秀誕忠良。
鬰鬰充閭瑞，熒熒照室祥。
蓮花雄址峻，竹箭慶源長。
碩德宜廊廟，英材合棟梁。
公清凌顥氣，嚴肅厲秋霜。
蓮寶符千載，威名瞻贍八方。
量陂吞玉海，言派瀉銀潢。
功業彝章顯，謀猷棣萼芳。
檢身金井潔，落節翠𪤋驤。
列郡依仁牧，千英服智囊。
精忠裨主聖，膏澤致時康。
鄧禹重興漢，汾陽再造唐。
公心平國是，戮力振朝綱。
斧鉞安南服，威稜振北疆。
溫恭謙節著，仁惠德風揚。
鸑鷟金昆盛，貔貅虎旅強。
望風辭印綬，當路悚豺狼。
電掃除妖孽，雷驅息叛亡。
一心仁以厚，五福壽而臧。
論議留青簡，勳庸紀太常。
鴻恩非易報，盛德固難忘。
便合持樞極，那容著海鄉。
莊椿祈不老，遼鶴竚來翔。
願向中書府，年年薦壽觴。
上鍾太守生辰詩
作者：韓駒
朝代：宋

道在軻雄出，時平稷契生。
荆山方秀整，金氣與高明。
磊落難藏器，崢嶸易得名。
宏才須視草，大手本調羹。
欲賦龍驤遠，方看鳳翥橫。
海門迎五馬，桂嶺換雙旌。
漸許含香侍，寧爲剖竹行。
悠悠真任物，擾擾不關情。
札有十行賜，政應期月成。
風流前輩似，文采後來傾。
日月開黄道，雲煙煥赤城。
還朝充柱石，與世作權衡。
仙果千年實，洪濤幾度清。
於公一俯仰，几杖表餘榮。
上陳瑩中右司生日詩
作者：韓駒
朝代：宋

悠悠大塊間，萬類紛相敵。
偉哉拔俗人，真宰豈無力。
六經陷邪說，諸儒用一律。
天未喪斯文，公生抱絕識。
著書羅古今，射策開胸臆。
前輩幾欲盡，後來昧所適。
天將激頹波，公生秉孤直。
數諫難居中，三已無愠色。
海宇屬無虞，天工或曠職。
天實佑皇帝，公生藴奇德。
培成棟梁資，一旦壯王國。
禁網雖小寛，疲俗未全逸。
天惟念我民，公生冨才術。
簸揚雲雨勢，諸方待膏澤。
天既責公深，眉壽天何惜。
行看佩相印，不羨登仙籍。
南山雅望重，北斗威聲赫。
禀生固難朽，吐納自不息。
惟昔軒冕徒，浪喜山林迹。
留侯追赤松，志就亦何益。
傅說爲列星，但已脫寰域。
孰知我公貴，與國長無極。
上陳龍圖生辰詩
作者：韓駒
朝代：宋

參差鴛瓦對清霜，玉虬薦瑞初騰驤。
三山一夜應圖讖，曉來沙磧堪褰裳。
熒煌戟戶掛弧矢，瑞氣氤氳結霞綺。
帝令來作金鼎和，趁得寒梅雪香蕊。
精神照坐神仙，滔滔揮翰傾何源。
杜詩韓筆繼騷雅，鳳髓鸞膠室世傳。
皇皇轡駱耀鄉國，春逐霜蹄滿南陌。
禁城龍閣儼書圖，班近天顔還咫尺。
泥書細札九天飛，好看錦衣榮袞知。
亨時得路方平坦，沙堤斝錯黄金羈。
年年愛日回南陸，慶壽階庭照蘭玉。
南極仙翁識姓名，星宮曾見刊瓊籙。
上鮮于使君生辰詩
作者：韓駒
朝代：宋

惟昔高唐夢，熊羆召吉占。
氣鍾西蜀秀，時應仲秋嚴。
江漢揮麈尾，風雲起筆尖。
微詞追屈宋，精義到黄炎。
操履禁寒柏，名聲耿衣蟾。
擊強雕鶚健，治劇鸊鵜銛。
使者旌旄易，將軍印綬添。
鴛鴦隨步武，虎豹入韜鈐。
錦覆郎官被，彤垂太守襜。
兩行分蜜炬，十里上珠簾。
禮士嘗懸榻，誅奸忽奮髯。
雨堂昏絳帳，風帙亂牙籤。
銀漢星初煥，金莖露已霑。
歡聲連北固，壽邑更東漸。
麗句充文几，奇香溢玉奩。
簪紳五福具，樽俎四夷兼。
賤子真殊幸，清標獲屢覘。
談蒙雕朽木，猥辱畫無鹽。
嘉運方熙洽，英才豈滯淹。
佇公歸法從，斯道慰民瞻。
上黄倅生辰詩
作者：韓駒
朝代：宋

羣陰剝盡陽方回，石麟應期天上來。
盡鍾粹美入骨骨，餘妍散向江頭梅。
梅花冷艷排風雪，相映姿韻俱瓊瑰。
會將風味歸鼎鼐，均調正屬經綸才。
令辰祝頌喧瑤席，共把梅花壽千百。
願公長與此花枝，歲歲相逢無紀極。
世謂七夕後雨爲洗車雨又七夕後鵲頂毛落俗謂架橋致然戲作二絕·其一
作者：韓駒
朝代：宋

雲階月地一相過，未抵經年别恨多。
最恨明朝洗車雨，不令回脚渡天河。
世謂七夕後雨爲洗車雨又七夕後鵲頂毛落俗謂架橋致然戲作二絕·其二
作者：韓駒
朝代：宋

上界鸞驂鳯駕多，不消野翮強填河。
可憐無數顛毛落，只得雲軿一再過。
久雨溪漲壽朋惠示長句次韻一首
作者：韓駒
朝代：宋

緣雲細路投僧坊，路邊松柟森自行。
初來紫竹半含籜，白花忽已吹垂楊。
念昔聯翩背京洛，於時初登君子堂。
還朝我執太史筆，侍宴君持光祿觴。
由來用舍判殊路，玉堂絳闕遙相望。
公車推輪下庾嶺，我舟捩柁辭黄岡。
艱難晚厄汝溪上，天雨屬聞頽院墻。
不憂漏濕有新句，醉墨在紙猶淋浪。
桃花水漲鳥不渡，安得奮飛來我旁。
夜來顛風起天末，起占初日照屋梁。
明窗洗硯午陰寂，前榮觀棋春晝長。
百年未滿且挈挈，萬緣頓息寧皇皇。
更能伴我千鍾飲，徑欲因公倒槖装。
二十九日戎服按軍城外向儀曹亦至戲贈一首
作者：韓駒
朝代：宋

旌旗雜沓鐃鼓鳴，使君小隊來郊坰。
舊時視草判花手，今學操劍驅民丁。
逆胡未滅壮士耻，子雖年少有典型。
短衣匹馬肯從我，與子北涉單于庭。
五月八日游北禪師川登塔盡七級僕能三級而已晚過公晦偶作二首·其一
作者：韓駒
朝代：宋

徐郎胸次已冰清，北寺清游更絕塵。
不欲茹葷緣道友，肯來出郭是詩人。
憐君遠客情能爾，看我題名墨尚新。
誰有好方扶脚力，故鄉歸去蹋峨岷。
五月八日游北禪師川登塔盡七級僕能三級而已晚過公晦偶作二首·其二
作者：韓駒
朝代：宋

鐵鏁銅鐶一一開，肩輿不問主人來。
已登白塔吾休矣，更上紅亭子壮哉。
世外清歡須邂逅，城頭落日共徘徊。
雲樓五月滄洲趣，羞殺初無八斗才。
京口同蘇景謨游招隱寺
作者：韓駒
朝代：宋

居閑從散吏，尋幽詣精廬。
城陰徑綠野，谷口橋清渠。
稍稍叢竹合，依依昔人居。
輕雲起釋嶠，細水鳴循除。
聞鴉問長老，豎拂談真如。
振衣念新浴，曲肱欣飯蔬。
兹游尚倥偬，再至期躊躇。
獨行豈辭遠，徐步當乘車。
代妓送葛亞卿
作者：韓駒
朝代：宋

劉郎底事去匆匆，花有深情只暫紅。
弱質未應貪結子，細思須恨五更風。
令人生日以畫十六大阿羅漢爲壽仍作三頌以祝長年·其一
作者：韓駒
朝代：宋

悟得玄機已數年，曾蒙老宿印明禪。
定知凡物難爲壽，故仗高人結勝緣。
令人生日以畫十六大阿羅漢爲壽仍作三頌以祝長年·其三
作者：韓駒
朝代：宋

生朝欲作祈年供，長壽玉圭天上來。
定是從今有家慶，世人傳作畫圖開。
令人生日以畫十六大阿羅漢爲壽仍作三頌以祝長年·其二
作者：韓駒
朝代：宋

數枝西國芬陀利，一瓣南天波律香。
持作誕辰羅漢供，願如羅漢壽無央。
以正賜庫蒲萄醅送何斯舉復次其韻·其一
作者：韓駒
朝代：宋

歎息蘇公無恙日，坡頭自築小山房。
五年不識官壺味，只以春江當酒觴。
以正賜庫蒲萄醅送何斯舉復次其韻·其三
作者：韓駒
朝代：宋

蒲萄酒用春江水，壓倒雲安麴米春。
未解敲門問奇字，一杯聊醉草玄人。
以正賜庫蒲萄醅送何斯舉復次其韻·其二
作者：韓駒
朝代：宋

老臣政術不堪論，尚得君王賜酒罇。
異日黄州成故事，蒲萄醅熟記初元。
似矩尚書帥桂道由臨川賦詩三首貽彦章內翰謹次元韻送行·其一
作者：韓駒
朝代：宋

喪亂乖離數，衰慵問訊疏。
新霜上鬚鬢，老淚濕襟裾。
忽報迎車騎，遙知奉璽書。
豈惟謀郤縠，文亦似相如。
似矩尚書帥桂道由臨川賦詩三首貽彦章內翰謹次元韻送行·其三
作者：韓駒
朝代：宋

郡戟蒼山上，平分二水流。
四時無癘氣，五管有賢侯。
静契羅公遠，禪參帛道猷。
人生一麾樂，不必向中州。
似矩尚書帥桂道由臨川賦詩三首貽彦章內翰謹次元韻送行·其二
作者：韓駒
朝代：宋

有人談五嶺，崷崒象衡廬。
地長十尋竹，波跳三尺魚。
看公羅鈇鉞，笑我老耕鉏。
敢望頻書札，相望萬里餘。
余往歲與遜叔侍郎同寓廣陵靖康元年遜叔守符離余被召過焉未幾余守南都遜叔移真定過留數日紹興二年復同寓臨川感念疇昔奉送一首
作者：韓駒
朝代：宋

廣陵三歲共祠宮，二月帆開上水風。
北渚蕩舟公醉我，南湖張樂我留公。
豈知去國千山外，又得連墻一笑同。
喪亂難堪重離别，可無書札問衰翁。
余爲著作郎如瑩爲司令官舍皆在左掖門外高頭坊紹興四年如瑩持節江西道撫相訪輙成長句
作者：韓駒
朝代：宋

邂逅都城接下風，官居總在日華東。
門瞻曲角趨朝近，路轉高頭出局同。
今日繡衣新使者，晚塗霜鬢舊鄰翁。
一杯無復當時樂，赤縣黄圖淚眼中。
便衣訪徐師川坐定陳瑩中太守亦至余避入室已而同語良久戲呈師川
作者：韓駒
朝代：宋

兩都賓主盡雄名，我獨何人共宴榮。
微服豈宜從刺史，瓦巾端爲訪先生。
山陰甚愧羣賢集，蜀客初無一坐傾。
庾亮興來殊不淺，臨風數語逼人清。
信州連使君惠酒戲書二絕謝之·其一
作者：韓駒
朝代：宋

上饒籍甚文章守，曾共紫薇花下杯。
鈴閣晝閑思老病，故教從事送春來。
信州連使君惠酒戲書二絕謝之·其二
作者：韓駒
朝代：宋

憶傾南庫官供酒，共賞西京勅賜花。
白髪逢春醒復醉，豈知流落在天涯。
偶書
作者：韓駒
朝代：宋

雪如羞明夜方密，風似擺花春更多。
竟日吟詩安用許，今朝止酒奈寒何。
偶書二絕呈館中舊同舍·其一
作者：韓駒
朝代：宋

去年看曝石渠書，內酒均頒白玉腴。
今日醉登延閣望，幾人回首憶窮途。
偶書二絕呈館中舊同舍·其二
作者：韓駒
朝代：宋

御本曾看錦帕舒，醉驚飛閣上凌虛。
而今卧病衡門底，自曬茆簷幾卷書。
先大夫元豐間及進士第榮州伯父喜而賦詩宣和四年信道兄登科某時爲著作郎侍立集英殿與觀唱名未幾信道兄調而歸某謹次伯父韻以送之
作者：韓駒
朝代：宋

坐看連名策太常，青雲穩上不須忙。
盡收騏驥無中駟，别揀楩柟有豫章。
玉殿桂留今日影，瓊林花記昔年香。
聞君補吏成都去，更與重尋舊草堂。
入鳴水洞循源至山上
作者：韓駒
朝代：宋

崇山蓄靈泉，萬古去不息。
瀦爲百斛深，散入千渠溢。
其東滙民田，又北尋山腋。
斷崖如破瓜，飛瀑中蕩激。
大聲或雷霆，細者亦竽瑟。
末流垂半山，十里見沸白。
得非拖天紳，常恐浮地脉。
呂梁丈人老，尚與汨偕出。
我欲蹋驚湍，下窮齦齶石。
惜哉意徒然，屬此歲凛慄。
安得汝南周，斷取白蛟脊。
歸之龍泉峰，山門夜喧席。
八月十五夜小雨同二弟作
作者：韓駒
朝代：宋

去年看月思君處，醉後狂歌和影舞。
今年與君待月時，金樽未盡雨催詩。
樂事良辰難並有，一生費詩仍費酒。
君不見綠幕朱簾蠟炬香，何須拂地覓孤光。
八月十四日夜作
作者：韓駒
朝代：宋

三更欲眠燈掛壁，被冷何曾雙脚直。
西風一夜枕邊鳴，令我下牀三嘆息。
君莫悲秋且自悲，朱顔白髮來相隨。
天公造作悲歡事，要令百歲如狂癡。
達人大觀無不可，豈合坐受天公欺。
我慚無處看明月，一掌荒庭秋草沒。
去年憶上黄神山，笑看萬里清光發。
六月二十一日子文待制見訪熱甚追記館中納凉故事漫成一首
作者：韓駒
朝代：宋

漢閣西頭千步廊，與君長夏對胡牀。
陰陰檜色連宮草，寂寂棋聲度苑墻。
細乳分茶紋簟冷，明珠擘芡小荷香。
身今老病投炎瘴，最憶冰盤貯蔗漿。
再次韻兼簡李道夫·其一
作者：韓駒
朝代：宋

麥秋宜晚起，况復雨頻頻。
桃竹猶能杖，柴車未可巾。
閑分酒賢聖，静記藥君臣。
會有騎鯨李，來陪賀季真。
再次韻兼簡李道夫·其三
作者：韓駒
朝代：宋

猶記一麾出，敢論三顧頻。
餘生過飛鳥，幻事揑空巾。
學道無疑怖，憂時有主臣。
買舟苕霅去，我亦號玄真。
再次韻兼簡李道夫·其二
作者：韓駒
朝代：宋

李侯梨飣坐，風味勝仁頻。
投老須鳴玉，相看尚秃巾。
便應尋木客，何必問波臣。
不復來城市，從人笑我真。
再用前韻簡圓通止老妙慧光老一首
作者：韓駒
朝代：宋

蜀光在京國，說法驚天人。
曾屈多口鍳，得非點胸真。
深林鎩遠翮，巨壑藏修鱗。
蕭然幽遽菴，伎倆付老輪。
諸君五字偈，亦各呈尖新。
世界夢幻爾，豈特爲微塵。
更營露電軀，庇此泡影身。
尚喜圓通師，教我吞儀鄰。
冬青
作者：韓駒
朝代：宋

離宮見爾近天墀，雨露常私養種時。
寂寞一株嵐霧裏，無人識是萬年枝。
出宰分寧别舊同舍五首·其一
作者：韓駒
朝代：宋

公車八千言，自獻十二旒。
落筆中書罷，石渠並英游。
方欣洛陽遇，已慨周南留。
明堂多楩柟，詎須汝薪槱。
三年望龍斷，艱難身百憂。
鬢髪五分白，更落天南陬。
出宰分寧别舊同舍五首·其三
作者：韓駒
朝代：宋

昔慚芸閣姿，斥守蒲城市。
五占天雞星，未抆逐臣淚。
歸聞長樂鐘，疲馬思一試。
挈挈今又東，敝邑臨無地。
人生縛微官，大似侏儒戲。
升沉各幾時，怨欣兩當置。
出宰分寧别舊同舍五首·其二
作者：韓駒
朝代：宋

念我行老矣，才拙世所捐。
青綾未頻直，黄紬且安眠。
飽聞縣西寺，修椽壓山巓。
中谷五百衆，上堂鼓闐闐。
王程儻餘暇，玆焉著幽禪。
自擷雙井茶，與僧酌雲泉。
出宰分寧别舊同舍五首·其五
作者：韓駒
朝代：宋

陽山昔御史，夷陵前校書。
坐法竄未久，遇赦罪已除。
故時同舍郎，半直承明廬。
獨奔江西縣，道里三千餘。
皇明燭幽隱，儻復哀臣愚。
念當脫江瘴，與子聯朝裾。
出宰分寧别舊同舍五首·其四
作者：韓駒
朝代：宋

益昌剗移文，道州拙催科。
我愚象二子，將奈分寧何。
吾君放勛姿，於今萬邦和。
縣令但拱手，排衙鼓鳴鼉。
故人怒挽船，勸勿凌江波。
君其謝故人，我亦聊絃歌。
分寧大竹取爲酒罇短頸寛大腹可容二升而漆其外戲爲短歌
作者：韓駒
朝代：宋

此君少日青而癯，爾來黑肥如瓠壺。
縮肩短帽壓兩耳，無乃戲學騶侏儒。
人言腹大中何有，不獨容君更容酒。
未須常要託後車，滑稽且作先生友。
少陵匏罇安在哉，次山石臼空飛埃。
茆簷對客夜驚笑，麴生叩門何自來。
老向人間不稱意，但覺淵明酒多味。
乞取田家老瓦盆，伴我年年竹根醉。
利濟橋亭詩
作者：韓駒
朝代：宋

大夫官業世所驚，老覺軒冕非真榮。
斯文自屬吾黨事，正恐無路逃虚名。
生猶不見皇甫謐，死豈肯投劉禹錫。
茂陵一幅入漢宮，世間共怪無遺帙。
哀哉若人用意深，自言身作鶴鳴陰。
著書遺子千萬軸，人初笑我籯無金。
萬仞磨崖刊好語，那知百年蒼蘚汙。
爾來夜夜虹貫天，山下居民未知處。
周詩不列石鼓歌，後世恐歎遺羲娥。
於今購市完家集，野老何知亦摩挲。
川流可平石可腐，只此殺青垂萬古。
五百驪珠固已奇，插架不知猶幾許。
公今未暇歸田廬，且當驅童曬蠧魚。
不辭借取車連軫，要讀人間未見書。
十絕爲亞卿作·其一
作者：韓駒
朝代：宋

離歌三疊最關情，不省從來此地聞。
早是春殘心事惡，落花陰裏更辭君。
十絕爲亞卿作·其一〇
作者：韓駒
朝代：宋

強整雙鬟說後期，相盟不在已相知。
來時休落春風後，却漫嘲儂子滿枝。
十絕爲亞卿作·其七
作者：韓駒
朝代：宋

一夢巫陽樂已窮，三年猶復怨匆匆。
倐雲驟雨成何事，未必三年抵夢中。
十絕爲亞卿作·其三
作者：韓駒
朝代：宋

更欲罇前抵死留，爲君徐唱木蘭舟。
臨行翻恨君恩雜，十二金釵淚總流。
十絕爲亞卿作·其九
作者：韓駒
朝代：宋

初合雙鬟觸事羞，離筵酌酒強回頭。
縱言眼軟偏饒淚，莫道心癡不解愁。
十絕爲亞卿作·其二
作者：韓駒
朝代：宋

君去東山踏亂雲，後車何不載紅裙。
羅衣浥盡傷春淚，只有無言持送君。
十絕爲亞卿作·其五
作者：韓駒
朝代：宋

君住江濱起畫樓，妾居海角送潮頭。
潮中有妾相思淚，流到樓前更不流。
十絕爲亞卿作·其八
作者：韓駒
朝代：宋

妾願爲雲逐畫檣，君言十日看歸航。
恐君回首高城隔，直倚江樓過夕陽。
十絕爲亞卿作·其六
作者：韓駒
朝代：宋

憶汎郎舟共採蓮，今來揮淚送郎船。
回書儻寄新翻曲，湖上何人爲扣舷。
十絕爲亞卿作·其四
作者：韓駒
朝代：宋

世上無情似有情，俱將苦淚點離罇。
人心真處君須會，認取儂家暗斷魂。
即席送呂居仁
作者：韓駒
朝代：宋

一樽相屬兩華顛，落日臨分更泫然。
蹀躞鳴珂君得路，伶俜散策我歸田。
近聞南國生涯盡，厭見西江殺氣纒。
欲買扁舟吳越去，看山看水樂餘年。
去冬除守歷陽未上召還西掖今夏自應天尹移知齊安道由歷陽珪老相訪奉柬一首
作者：韓駒
朝代：宋

嘗聞歷陽郡，寺有褒禪山。
及我分竹符，欲往窮躋攀。
驅車發半道，尺一喚我還。
歎息巗下水，何時照衰顔。
復持齊安節，稅駕臨通闤。
屬有行役累，無由叩僧關。
珪公岷峨秀，逸韻超人寰。
攜詩遠過我，殷勤請加刪。
少年意氣盛，笑我毛髪斑。
夜語不知寢，起看江月彎。
浮生浪擾擾，萬法本自閑。
爲吏何足論，逝將老榛菅。
買田未及議，我實貧非慳。
奉乞一菴地，往來泉石間。
去黄州日
作者：韓駒
朝代：宋

經營一頃將歸老，眷戀群山爲少留。
百日使君無足憶，空餘詩句在江城。
又謝送鳯團及建茶·其一
作者：韓駒
朝代：宋

白髪前朝舊史官，風爐煮茗暮江寒。
蒼龍不復從天下，拭淚看君小鳯團。
又謝送鳯團及建茶·其二
作者：韓駒
朝代：宋

山瓶慣識露芽香，細蒻勻排訝許方。
猶喜晚塗官様在，密羅深碾看飛霜。
句·其一
作者：韓駒
朝代：宋

窮如老鼠穿牛角，拙似鮎魚上竹竿。
句·其一〇
作者：韓駒
朝代：宋

縣古槐根露，官清馬骨高。
句·其一一
作者：韓駒
朝代：宋

風流要是賢公子，白晳仍爲美少年。
句·其一七
作者：韓駒
朝代：宋

宛陵堂下探梅時。
句·其一三
作者：韓駒
朝代：宋

樵策初無主，雞豚各認家。
句·其一九
作者：韓駒
朝代：宋

嵩岳降真賢。
句·其一二
作者：韓駒
朝代：宋

止應獨有江山秀，合自都無廊廟心。
句·其一五
作者：韓駒
朝代：宋

月中有女曾分種，世上無花敢鬬香。
句·其一八
作者：韓駒
朝代：宋

冰壺骨相自清臞。
句·其一六
作者：韓駒
朝代：宋

人間八月秋光好，芙蓉溪上春酣酣。
句·其一四
作者：韓駒
朝代：宋

雨暗階前路，苔冶林外家。
句·其七
作者：韓駒
朝代：宋

冥冥沙水雁初下，獵獵菰蒲秋向深。
句·其三
作者：韓駒
朝代：宋

船擁清溪尚一樽。
以上宋陸游《老學庵筆記》卷九。
句·其九
作者：韓駒
朝代：宋

饑腸不貯酒，凍粟自生春。
句·其二
作者：韓駒
朝代：宋

車騎擁西疇。
句·其二一
作者：韓駒
朝代：宋

孤舟晚颺湖光裏，衰草斜陽無恨意。
句·其二二
作者：韓駒
朝代：宋

連山橫截展一臂，爲我障斷西南夷。
句·其八
作者：韓駒
朝代：宋

曉猿啼破千巖翠，古木陰成一徑幽。
句·其六
作者：韓駒
朝代：宋

麥天晨氣潤，況復雨頻頻。
句·其四
作者：韓駒
朝代：宋

勸我卷風金叵羅。
同趙發運游甘露寺
作者：韓駒
朝代：宋

皇華使者下滄洲，十載題輿記舊游。
欲信隨車翻雨脚，請看轉漕跋船頭。
飛騰已入西清殿，徙倚猶尋北固樓。
肯與故人躋石徑，松風聲裏度鳴騶。
和李上舍冬日書事
作者：韓駒
朝代：宋

北風吹日晝多陰，日暮擁階黄葉深。
倦鵲繞枝翻凍影，飛鴻摩月墮孤音。
推愁不去如相覓，與老無期稍見侵。
顧藉微官少年事，病來那復一分心。
和者既多花已成實矣復作一首
作者：韓駒
朝代：宋

人間異物費元功，水與銀河一綫通。
誰擲兩杯浮淺綠，忽逢丫髻插殘紅。
澷誇造物偏江北，疑有遺民聚海東。
天子不收祥瑞奏，坐憂芳質朽泥中。
咏太平宰相
作者：韓駒
朝代：宋

萬里青霄發軔時，驊騮絕足看奔馳。
太平宰相何人識，惟有巫咸得預知。
咸平生日·其一
作者：韓駒
朝代：宋

昔年親擢校書郎，夜夢蒼龍繞屋梁。
異時那知今日應，六龍深駐載賡堂。
咸平生日·其二
作者：韓駒
朝代：宋

已向叢霄侍玉宸，朅來端爲付經綸。
不須更說人間事，曾是仙中第一人。
問江西漕使乞酒及牛乳·其一
作者：韓駒
朝代：宋

中郎玉節駐江西，飲慣黄封厭赤泥。
寄與衰翁時一醉，四山搖落雨凄凄。
問江西漕使乞酒及牛乳·其二
作者：韓駒
朝代：宋

近聞酥酪出中廚，想肯分留寄病夫。
不爲長齋飯麄糲，暮年消渴亦時須。
善相陳君持介甫子瞻手字示予戲贈短歌
作者：韓駒
朝代：宋

古來相馬失之瘦，仲尼亦作喪家狗。
唇紅齒白癡小兒，不羞障面欺羣醜。
鶴冲居士術如神，東走梁宋西峨岷。
諸公蹭蹬未遇日，坐中知是非常人。
只今白髪無餘産，短褐逡巡列侯館。
世人胸中無黑白，不知居士明雙眼。
嗟予塵貎天所付，不須強覓封侯處。
書生只倚一片心，他日相逢記裴度。
嘲蚊
作者：韓駒
朝代：宋

物微深可憫，畏雨復兼風。
適見傳呼寵，俄成撲地空。
嘲螢
作者：韓駒
朝代：宋

孤光辭腐草，強擬帖天飛。
中路霜風急，還尋腐草歸。
嘲蟬
作者：韓駒
朝代：宋

資身惟朽壤，得意只繁陰。
浪自聲凄急，人誰聽汝音。
嘲蠅
作者：韓駒
朝代：宋

憶昔趨閶闔，朝雞促曉聲。
何關蠅輩事，也復強飛鳴。
壽鄭丞相
作者：韓駒
朝代：宋

歲在淵獻牽牛中，月缺其圓夜無風。
不知魏分此何夕，瑞光千丈如長虹。
乃是絳闕來榮公，仙宮羽衛紛層空。
榮公鼎軸三朝老，活國時推第一功。
已見指揮收北地，曾聞談笑卻西戎。
震風凌雨士奔走，十年分與爲帡幪。
陰功隱德乃如此，故應福祿來無窮。
朝來寶閣動喜氣，黄雲赤霧相溟濛。
紫衣貴人押君賜，琥珀酒艷琉璃鍾。
小儒荷恩與稱述，詩自老來殊不工。
獻公以九皋之仙鶴，祝公以萬仞之喬松。
願公壽與宋無極，劍履日在明光宮。
夏夜廣壽寺偶書·其一
作者：韓駒
朝代：宋

水濁山昏暑未清，風枝不動月微明。
忽驚零露先秋戒，更放蟭蟟一月鳴。
夏夜廣壽寺偶書·其二
作者：韓駒
朝代：宋

城郭初鳴定夜鐘，苾芻過盡法堂空。
移牀獨向西南角，卧看琅璫動晚風。
夏日謝人送酒
作者：韓駒
朝代：宋

木末炎風晚更無，火雲低傍古城隅。
正嫌酒作鷄冠赤，洗琖驚看白玉腴。
夏日過中寂堂
作者：韓駒
朝代：宋

苦熱倦中夜，黎明與雞興。
匪云事干謁，庶以逃炎蒸。
駕言城東廬，停軌日未升。
白簟帷薄縠，青盆水寒冰。
凉飇從天來，一掃槃中蠅。
聊除咂膚厄，諒豈棕拂能。
攬衣念歸去，謂是天候澄。
超視尚午景，世故何相仍。
夜泊寧陵
作者：韓駒
朝代：宋

汴水日馳三百里，扁舟東下便開帆。
旦辭杞國風微北，夜泊寧陵月正南。
老樹挾霜鳴窣窣，寒花垂露落毿毿。
茫然不悟身何處，水色天光共蔚藍。
夜與疏山清公對語因設果供戲成長句
作者：韓駒
朝代：宋

落葉屑窣鳴風廊，四無人聲夜未央。
道人過我談真常，客舍有底相迎將。
竹爐篝火曲木牀，烏桕爲燭楓脂香。
青棃纍纍飣坐光，黄甘十子近著霜。
醯梅蜜杏經年藏，紅糝綴枝加柘漿。
蓴藕藷芋蘘荷薑，堆盤滿桉次第嘗。
憶初見翁修水旁，轉頭八十鬚眉蒼。
爾時尊宿略喪亡，屹如樅檜老不僵。
而我昔漫參朝行，十年投閑坐老狂。
人生一夣炊黄粱，諸法本閑人自忙。
况今世故甚擾攘，與翁幸憩菩提坊。
夜闌一酌餘甘湯，他年此樂不可忘。
失調名
作者：韓駒
朝代：宋

孤舟晚揚湖光裡。衰草斜陽無限意。
奉酬泉使君寄荔枝子魚·其一
作者：韓駒
朝代：宋

爛紅初擘使君盤，走送柴門色未乾。
著意裁詩終不近，遙憐醉眼若爲看。
奉酬泉使君寄荔枝子魚·其二
作者：韓駒
朝代：宋

驛騎持書自海旁，開籃剩喜子魚香。
紅螺紫蛤俱羞避，獨許渠儂近酒觴。
孫朝散母封彭城郡君賜霞帔以詩賀之
作者：韓駒
朝代：宋

孟母壯日家三遷，欻見季子聯朝班。
因逢吾君鼓舜絃，不惜一邑榮參騫。
里門初接金花牋，爭賀羊酒相摩肩。
不疑平反奉慈歡，壽逾九十留朱顔。
又逢吾君禮高年，太息加賜彭城田。
霞冠彩帔麗且閑，復賀羊酒歡如前。
四時觴客客滿筵，緋衣侍立不笑言。
飲及二斗已醉眠，起作兒啼衆欣然。
人間樂事到底偏，夫人此樂人人傳。
忠臣孝子希兩全，近代只數先生賢。
從予乞詩費雕鐫，借君詩囊爲君編，那知又有南陔篇。
巖桂花
作者：韓駒
朝代：宋

瀹雪凝酥點嫩黄，薔薇清露染衣裳。
西風掃盡狂蜂蝶，獨伴天邊桂子香。
庚子年還朝飲酒六絕句·其一
作者：韓駒
朝代：宋

三年逐客卧江臯，自與田翁酌小槽。
飲慣茆柴諳苦硬，不知如蜜有香醪。
庚子年還朝飲酒六絕句·其三
作者：韓駒
朝代：宋

漢閣重來鬢已蒼，故交強半上鵷行。
鳴鞭送與黄封酒，似喚幽人入醉鄉。
庚子年還朝飲酒六絕句·其二
作者：韓駒
朝代：宋

往時看曝石渠書，內酒均頒白玉腴。
落魄十年無復醉，因公今日識官壺。
庚子年還朝飲酒六絕句·其五
作者：韓駒
朝代：宋

舊聞西國蒲萄酒，走送柴門不待求。
飲罷愁城無處立，故應一斗直凉州。
庚子年還朝飲酒六絕句·其六
作者：韓駒
朝代：宋

五侯池沼卷東風，釀作真珠滴小紅。
但怪外邊春色曉，濃華都在沁園中。
庚子年還朝飲酒六絕句·其四
作者：韓駒
朝代：宋

愛酒淵明愛也無，無人爲我著錢沽。
起呼老瓦嘗官醖，一炷寒燈夜自娱。
往歲自京口與曾公永宏父同行至下蜀因次前韻簡之
作者：韓駒
朝代：宋

下蜀追隨日，歡言一散愁。
籃輿轉陂路，小檝渡潮溝。
萬里家何在，三年淹此留。
猶欣遲暮眼，見子並英游。
戲作冷語三首·其一
作者：韓駒
朝代：宋

北風刮地寒陰凝，鐵馬夜蹋黄河冰。
凍鳶瑟縮烏凌兢，破廬卧雪僵不興。
嚴霜透屋衣生稜，未若冷語銷炎蒸。
戲作冷語三首·其三
作者：韓駒
朝代：宋

石崖蔽天雪塞空，萬仞陰壑號悲風。
纖絺不御當玄冬，霜寒墮落冰溪中。
斵冰直侵河伯宮，未若冷語清心胸。
戲作冷語三首·其二
作者：韓駒
朝代：宋

五更和霜蹋積雪，冰堅滑道行人絕。
邊城十月地凍裂，兩崖雨冰萬木折。
琉璃爲家白銀闕，未若冷語祛炎熱。
戲留圓首座元上人
作者：韓駒
朝代：宋

老夫晏坐菩提坊，二士接迹來升堂。
疏眉哆口辯舌張，問胡至此皆同鄉。
少年發足參諸方，爾來馬解高掛墻。
資雖東川近陵陽，左綿稍遠亦相望。
不辭煼飯豉作湯，肯更十日留山房。
撫州邂逅彦正提刑道舊感歎輙書長句奉呈
作者：韓駒
朝代：宋

憶在昭文並直廬，與君三歲侍皇居。
花開輦路春迎駕，日轉蓬山曉曝書。
學士南來尚巖穴，神州北望已丘墟。
愁逢漢節滄江上，握手秋風淚滿裾。
改王智興詩
作者：韓駒
朝代：宋

三十年前一乞兒，荆公曾爲替梅詩。
如今輸了無人替，莫向金陵更下棋。
故樞密鄭公輓詞·其一
作者：韓駒
朝代：宋

舊德凋零盡，惟公尚典型。
遂無宣室對，徒有景鐘銘。
志欲兼三代，文皆刺六經。
何由瞻傅說，但覓泰階星。
故樞密鄭公輓詞·其三
作者：韓駒
朝代：宋

憶昔平原客，曾叨十九人。
懷沙正愁苦，負土更悲辛。
冊府三年滯，樞庭一見新。
今來揮涕淚，爲國惜良臣。
故樞密鄭公輓詞·其二
作者：韓駒
朝代：宋

義苑曾深入，詞源更力探。
經綸黄閣再，宥密紫樞三。
盛德今誰似，高名古所慚。
傷心舊賓客，望哭府潭潭。
故正議李公輓詞·其一
作者：韓駒
朝代：宋

內閣論思密，西班步武清。
誰無子隆貴，獨被主恩榮。
带曳黄金重，鞍飛白玉輕。
舊時行樂地，簫鼓入佳城。
故正議李公輓詞·其二
作者：韓駒
朝代：宋

昔在昭文館，從公侍赭袍。
笑談傾蓋舊，風采照人高。
便欲參藜杖，那知奠濁醪。
不堪西北望，松栢暮風號。
故資政忠惠韓公輓詞·其一
作者：韓駒
朝代：宋

籍甚中山守，風流世有人。
獵圍邊月曉，筵蹋塞花春。
金絮盟猶在，灰釘事已新。
使公長卧護，何地起胡塵。
故資政忠惠韓公輓詞·其二
作者：韓駒
朝代：宋

憶在昭文館，垂紳看立朝。
敢論同自出，但喜識高標。
有子仍持橐，如公合珥貂。
傷心鄴城路，宰樹結寒飇。
昔與道顔智俱二僧居武寧明心寺未幾與俱避賊山中顔幾不免紹興三年復會於廣壽寺偶作一首
作者：韓駒
朝代：宋

昔與二子居明心，避賊夜走南山陰。
天寒更蹋沮洳徑，月黑錯墮楊梅林。
歷險登危四三里，少復前行過溪水。
平明乞火野人家，十日身藏巖窟裏。
閩俱歎我装齎空，蜀顔轉陷妖氛中。
誰言性命脫鍼孔，沉憂傷人衰疾同。
春風酣酣柳邊寺，相對夢中論夢事。
莫嫌薄飯一莖虀，郡國而今無鼓鼙。
春二首·其一
作者：韓駒
朝代：宋

春風吹綠原頭草，草色雨餘晴更好。
堂前簾靜燕初忙，江上麥齊蠶欲老。
腐儒飽食欣自得，日長但酣春晝眠。
戶屨無人足清絕，覺來幽響落山泉。
春二首·其二
作者：韓駒
朝代：宋

東風著物猶未驚，忽聽林間鵯鵊鳴。
瀨水生波先泛泛，燒痕破暖漸青青。
農家且喜春耕足，未曉呼兒飯黄犢。
誰家躍馬來探春，卻笑瀾翻啼布穀。
智勇師歸永嘉自言所居在萬竹間乞詩送行
作者：韓駒
朝代：宋

上人歸去家何許，萬竹深圍一把茆。
蹋盡叢林參白足，却來江檻俯青郊。
夜階蔌蔌風翻籜，春路冥冥雨放梢。
肯拚清陰分百十，暮年思與子論交。
曹山老送筍蕨與諸禪客同食戲成
作者：韓駒
朝代：宋

野寺瓶甖至，吾廬水竹幽。
開緘喜風韻，喚客少淹留。
蕨带寒山醤，筍兼頭子油。
誰能知許味，一飽併無憂。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻·其一
作者：韓駒
朝代：宋

去蜀初游楚，吾方十二三。
無成今長大，送汝不勝慚。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻·其一〇
作者：韓駒
朝代：宋

客行宜努力，時亦近醇醪。
一盞熏人醉，雲安米正淘。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻·其一一
作者：韓駒
朝代：宋

爾去逢諸父，髯霜貎渥丹。
貧窮宜此報，冨貴却難安。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻·其一三
作者：韓駒
朝代：宋

吾祖屯田公，遺書悉安在。
爲我謝諸兄，蠧魚時一曬。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻·其一二
作者：韓駒
朝代：宋

揚州十里春，峨嵋半輪月。
兹游真不凡，詩成想清絕。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻·其一四
作者：韓駒
朝代：宋

故山不可到，歸夢到天池。
想見山中叟，磨崖待我詩。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻·其七
作者：韓駒
朝代：宋

逢年要力耕，善舞須長袖。
北山休移文，南山歸種豆。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻·其三
作者：韓駒
朝代：宋

艤舟不能前，已復日西没。
贈子以幽蘭，秋風正披拂。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻·其九
作者：韓駒
朝代：宋

明月落帆時，荒山孤夜夜。
回首白雲飛，吾親在其下。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻·其二
作者：韓駒
朝代：宋

還家儻無事，莫負故園春。
衣錦兒嬉爾，從來笑買臣。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻·其五
作者：韓駒
朝代：宋

入蜀尋幽迹，應先到浣花。
誠知錦城樂，亦記早還家。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻·其八
作者：韓駒
朝代：宋

一棹送君歸，酒醒秋江午。
正是蓴鱸時，思君在何許。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻·其六
作者：韓駒
朝代：宋

魚游因餌得，鳥困坐黐黏。
顧我今如此，空懷石井鹽。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻·其四
作者：韓駒
朝代：宋

野宿月團欒，風餐氣蕭颯。
從來對牀地，只今懸一榻。
李少愚母輓詩
作者：韓駒
朝代：宋

石窌恩雖渥，潘輿恨已遙。
南天丹旐濕，朔吹繐帷飄。
不復迎船筍，驚聞引葬簫。
九原封若斧，淚溢冶城潮。
李氏娛書齋
作者：韓駒
朝代：宋

欲樂誑凡夫，須臾皆變壞。
惟書有真樂，意味久猶在。
李君名家流，事業窺前輩。
澹然無他娛，開卷與心會。
憶吾童稚時，書亦甚所愛。
傳抄春復秋，諷誦晝連晦。
飲食忘辛鹹，汙垢失盥頮。
爾來歡喜處，乃在文字外。
卷藏二萬籖，棐几静相對。
此樂君未知，狂言勿吾怪。
某已被旨移蔡賊起旁郡未果進發今日上城部分民兵閱視戰艦口號五首·其一
作者：韓駒
朝代：宋

永安城外山危立，赤壁磯邊水倒流。
此地能令阿瞞走，小偷何敢下蘆洲。
某已被旨移蔡賊起旁郡未果進發今日上城部分民兵閱視戰艦口號五首·其三
作者：韓駒
朝代：宋

昨夜黄州得蠟書，老臣恨已解兵符。
莫將箭污偷兒血，留與官家北射胡。
某已被旨移蔡賊起旁郡未果進發今日上城部分民兵閱視戰艦口號五首·其二
作者：韓駒
朝代：宋

病守雖閑鬢未蒼，尚能談笑坐胡床。
指揮一掃妖氛盡，便自關山向汝陽。
某已被旨移蔡賊起旁郡未果進發今日上城部分民兵閱視戰艦口號五首·其五
作者：韓駒
朝代：宋

沙場臘送亡胡，澤國春生賀漢年。
說與胡兒莫輕出，黄岡直下有戈船。
某已被旨移蔡賊起旁郡未果進發今日上城部分民兵閱視戰艦口號五首·其四
作者：韓駒
朝代：宋

百憂前日總薰心，一笑朝來得好音。
絕域不須遮虜障，今年自有殺胡林。
某頃知黄州墨卿爲州司錄今八年矣邂逅臨川送别二首·其一
作者：韓駒
朝代：宋

自罷黄州守，殊方任轉流。
寧論九年謫，已判一生休。
此士真材傑，諸公定挽留。
儻歸存老病，車騎擁西疇。
某頃知黄州墨卿爲州司錄今八年矣邂逅臨川送别二首·其二
作者：韓駒
朝代：宋

盜賊猶如此，蒼生困未蘇。
今年起安石，不用哭包胥。
子去朝行在，人應問老夫。
髭鬚衰白盡，痩地日攜鉏。
桃
作者：韓駒
朝代：宋

雲錦漲春塢，霞綃炫夕陽。
東風多樂意，不特爲紅芳。
梅
作者：韓駒
朝代：宋

斷塹疏籬一水濱，壓枝冰雪眼中春。
懸知東閣一端興，不減揚州千載人。
晚歲風霜從慘淡，寒梢氣象自清真。
此來定做西湖夢，疏影橫斜訪舊鄰。
梅花八首·其一
作者：韓駒
朝代：宋

山居有幽事，小雪破梅心。
的皪明陰壑，玲瓏挂晚林。
吹香撩遠興，弄影慰孤斟。
剩欲留長在，霜枝半不禁。
梅花八首·其七
作者：韓駒
朝代：宋

籃輿曉入關山路，玉節珠旛次第開。
白髪微官何用許，似憐身出道山來。
梅花八首·其三
作者：韓駒
朝代：宋

的皪林間白，風霜莫浪催。
江南春不雪，似是一枝梅。
梅花八首·其二
作者：韓駒
朝代：宋

蔕是團青蠟，花非刻素紈。
直言南雪少，猶自北枝寒。
白髪遲明折，清香带暝看。
有情亭午日，慎莫苦摧殘。
梅花八首·其五
作者：韓駒
朝代：宋

江南歲晚雪漫漫，磵谷梅花巧耐寒。
幸有幽香當供給，不辭三載滯西安。
梅花八首·其八
作者：韓駒
朝代：宋

漢宮鉛粉浄無痕，蠟點寒梢水畔村。
忍犯雪霜凌竹栢，尚憑風月弔蘭蓀。
騷人折去清詩健，驛使持歸舊典存。
病眼渾驚春思早，一枝聊洗畫圖昏。
梅花八首·其六
作者：韓駒
朝代：宋

雲根細路繞溪斜，日出烟銷水見沙。
只度關山魂已斷，何須疏雨濕梅花。
梅花八首·其四
作者：韓駒
朝代：宋

雪裏尋梅蕊，多應傍水開。
那知是花處，但覓暗香來。
榮事堂詩
作者：韓駒
朝代：宋

安陽太守韓公子，曉带魚符出卿寺。
一朝帝語傳人間，轉覺公家有榮事。
公家請從忠獻論，高牙大冊來疏恩。
往時醉白堂中醉，手自列戟留諸孫。
諸孫盡是璠璵器，悃愊無華漢循吏。
大錢方送使君歸，竹馬爭迎細侯至。
公不見大小二鄭公，五十年間風化同。
豈如五馬來接武，作堂崔嵬刊帝語。
又不見韋家兩世侯，父出傳舍子入州。
豈如世作本郡守，坐令卓異驚千秋。
安陽遺民識忠獻，眼見王孫四封傳。
請公静夜占此堂，定有榮光屬天半。
次撫州高使君韻
作者：韓駒
朝代：宋

直道居中少，長才舉最頻。
初聞輓紅粟，又往破黄巾。
代北猶屯虜，山東有未臣。
看公爲世用，容我任天真。
次范元長韻兼簡鄭有功博士
作者：韓駒
朝代：宋

少年饒舌類豐干，老似鳴蟬不耐寒。
無復酒杯同設席，幾思齋鉢共開單。
便從此去真差易，未有生涯良獨難。
樗散鄭公官益冷，雪中何以繼朝餐。
次韻何文縝種竹
作者：韓駒
朝代：宋

杜陵窮老覓榿栽，不似何郎種笛材。
三徑莫憂荒草合，一樽如與故人開。
未堪急雨枝枝打，便有幽禽日日來。
坐誦東坡食無肉，詩腸日午轉饑雷。
次韻何文縝舍人後省致齋
作者：韓駒
朝代：宋

夜直沉沉浴殿南，春風想對百花潭。
藤牀轉枕尋餘夢，粉壁題詩倚半酣。
追記舊游時一笑，勸參真理莫多談。
白頭粗試絲綸手，歸去扶犂意亦甘。
次韻侯思孺將至黄州見簡
作者：韓駒
朝代：宋

未用船頭報水程，爲君持酒打愁城。
青山久負當年約，白髪多從客路生。
點檢轉工新句法，揩磨難减舊風情。
小留莫道無供給，一味東籬有落英。
次韻倪巨濟夏夜二首·其一
作者：韓駒
朝代：宋

慵便紗帽滑，病起葛衣輕。
白露含花動，黄流带月清。
思君開酒陣，是夕破愁城。
但恐何平叔，常談笑老生。
次韻倪巨濟夏夜二首·其二
作者：韓駒
朝代：宋

卧病京華客，塵緣種種輕。
共誰傾蓋舊，之子逼人清。
筆倒三江水，詩專五字城。
白頭聽諷誦，渾覺黑絲生。
次韻南溪觀魚
作者：韓駒
朝代：宋

城西鼓檝又城東，不待溪分上下風。
碧樹垂柑間黄綠，冰盤行鱠簇青紅。
横塘日暮林巒合，斷岸秋來浦溆通。
安得此身無世累，便隨漁艇入空濛。
次韻參寥·其一
作者：韓駒
朝代：宋

此身不擬墮塵緣，長恐驚鴻落響弦。
蹋盡世間千澗壑，歸來胸次一山川。
深宮木末猶秋色，故國天涯只暮烟。
憑仗道人分石甃，要看庭下玉龍旋。
次韻參寥·其二
作者：韓駒
朝代：宋

且向家山一笑懽，從來烈士直如弦。
君今振錫歸千頃，我亦收身入兩川。
短世驚人如掣電，浮雲過眼亦飛烟。
何當與子超塵域，下視紛紛蟻磨旋。
次韻吉父曾園梅花·其一
作者：韓駒
朝代：宋

路入君家百步香，隔簾初識漢宮粧。
只疑夢到昭陽殿，一簇輕紅繞淡黄。
次韻吉父曾園梅花·其二
作者：韓駒
朝代：宋

春風併力著寒梅，淺白輕黄一道開。
竹屋西頭如有路，扶藜不問主人來。
次韻吉父食筍乳長句·其一
作者：韓駒
朝代：宋

酪乳抨來自釋宮，流膏散液竹萌中。
我方厭苦饑虚病，公已深知識界空。
次韻吉父食筍乳長句·其二
作者：韓駒
朝代：宋

只漫轑羮送鄰舍，豈能搜句攪詩翁。
山城異味寧長有，却傍春畦擷芥菘。
次韻呂居仁贈一上座兼簡居仁昆仲
作者：韓駒
朝代：宋

上人出山時，稻穫雲水白。
囷倉未云滿，已有稅租迫。
崎嶇走檀施，不畏道里隔。
坐令衆浮圖，聽法無餒色。
爾來閉幽戶，此道深自索。
佛法本無多，未悟常自責。
孤雲忽南飛，過我江上宅。
信知道人心，不斷思想百。
邂逅逢故人，涕淚說艱厄。
驅車更何之，悵望王土窄。
應須屏塵累，問此忘機客。
憂來莫飲酒，酒薄空住鬲。
何時營一丘，伐竹開新陌。
待子田舍成，吾當理輕策。
次韻師川見和
作者：韓駒
朝代：宋

使君直氣舊凌空，帳下森森已八龍。
倒屣休迎王節信，同舟未許郭林宗。
我無草舍容朱轂，君有詩聲抵素封。
危坐正衿殊不慣，歸從短褐醉千鍾。
次韻師白中秋會飲且餞予行
作者：韓駒
朝代：宋

樓高應在月明邊，目斷西山萬里天。
擬喚謫仙歸貝闕，翻愁快馬蹋瓊田。
詞鋒易破孤虛陣，酒令難欺賞罰權。
放盞成空君莫歎，明年千里共嬋娟。
次韻張子文中秋夜月
作者：韓駒
朝代：宋

平湖下明月，湛如奩濕銀。
遙憐鍾陵客，臥看繁臺雲。
我欲故山去，向來車已巾。
淹留屬中秋，顧愁愁單身。
停杯問青天，誰駕此玉輪。
分光到蓬屋，殷勤月夫人。
張郎嗜讀書，佔畢聞比鄰。
胡爲嘆今夕，長歌擊匏尊。
似君豈終窮，努力逢休辰。
他年和此唱，寄我東南垠。
次韻徐翰林
作者：韓駒
朝代：宋

遠聞仙伯上神山，始覺升平氣象還。
一夢休論玉堂事，兩行曾綴紫宸班。
想燒椽燭書天詔，看剪花騣出帝閑。
尚憶平生故人否，夜驅黄犢在田間。
次韻思聰
作者：韓駒
朝代：宋

欲問琴聰水鏡篇，朅來端爲著幽禪。
五更下馬呼殘夢，數面成親似宿緣。
伏腦憐君有犀骨，騰身笑我不鳶肩。
白頭奔走襄陽道，空誦新詩憶浩然。
次韻曾吉父見簡
作者：韓駒
朝代：宋

往歲滄波轉地流，是身如沫信沉浮。
初聞盜賊奔他境，漸見衣冠集此州。
病欲深耕歸谷口，禪須末句問巗頭。
膺門也自知人喜，有客清真似子不。
次韻曾寺丞觀早朝上徐諫議
作者：韓駒
朝代：宋

憶昨飄然下葉闉，十年江海望嚴宸。
遙知駐蹕艱危地，尚有憂時老大臣。
已起陽城司諫諍，又傳陸贄掌絲綸。
爲公細數能文士，幾箇麒麟閣上人。
次韻曾通判登擬峴臺
作者：韓駒
朝代：宋

朝攜筇杖來，瞑倚胡牀坐。
循墻讀遺碑，歲久苔蘚涴。
烈風無時休，于兹騐真箇。
曾郎吐佳句，勢突黄初過。
交游得詩流，吾儕可相賀。
念昔逢大梁，一别九鑽火。
再見疑前身，居然客愁破。
世久無若人，子豈伯休那。
千山厭露宿，一壑期雲卧。
子少方鵬騫，吾衰作鳶墮。
篇成不敢出，畏子詩眼大。
惟當事深禪，諸方參作麽。
文章真綺語，季緒徒瑣瑣。
安得京口歸，秋江細扶柁。
次韻李希聲館中上元直宿
作者：韓駒
朝代：宋

海上飛來百尺山，三呼萬歲亦迎鑾。
春連禁籞常年早，夜近清都特地寒。
不見星橋開鐵鎖，似聞雷鼓落銅丸。
起呵凍筆哦詩罷，月傍蓬萊漢閣殘。
次韻游橘陂·其一
作者：韓駒
朝代：宋

水邊盧舍寺，朱實繞霜榮。
棘刺防來密，筠籠贈豈輕。
誰爲嘉橘誦，自擬渼陂行。
莫訝歸時黑，吾兼吏隱名。
次韻游橘陂·其二
作者：韓駒
朝代：宋

緩尋隨父老，偷折飫僮奴。
的皪連僧舍，馨香到客廚。
題詩郡丞至，問俗使華俱。
只道千縑易，良田豈易圖。
次韻王給事觀殿試唱名·其一
作者：韓駒
朝代：宋

已對丹墀眼尚生，金莖曉露逼人清。
非關董相三篇切，自是重華四目明。
勇似風摧山嶽勢，罷如雷卷海波聲。
曾叨應奉宮門外，老去空驚歲籥更。
次韻王給事觀殿試唱名·其三
作者：韓駒
朝代：宋

漠漠春雲晚自生，廣寒宮裏未爲清。
花深曲水潺湲出，柳暗長廊朧𦝰明。
月近頻移鳷鵲影，庭空自樂鳥烏聲。
此時欲寄王摩詰，字字煩君子細更。
次韻王給事觀殿試唱名·其二
作者：韓駒
朝代：宋

馬革包尸誓此生，豈知今日塞塵清。
強隨舉子論兵要，直爲君王下詔明。
老將猶能賈餘勇，少年未分怯先聲。
元戎十乘他時事，莫厭邊亭夜報更。
次韻王給事觀殿試唱名·其四
作者：韓駒
朝代：宋

集英春殿唱諸生，日轉觚稜曉色清。
近侍皆分金带赤，內人爭看雪衣明。
罷朝詔賜羣公坐，合殿歡傳萬歲聲。
我老倦隨宮漏永，江南歸去聽鼉更。
次韻留别南公
作者：韓駒
朝代：宋

天遣吾曹與世疏，那將窮技學黔驢。
只今年少身多病，是處愁深淚濺裾。
此去不須論塞馬，向來猶有葬江魚。
虚名只用驚兒輩，要作生涯墓誌書。
次韻石塔睡菴
作者：韓駒
朝代：宋

寺南寺北竹陰濃，背日茆茨雪未融。
爲厭呢喃說禪病，故將齁䶎現神通。
殷勤問話非龐藴，邂逅論交得贊公。
借我蒲團睡今夜，五湖春夢雨聲中。
次韻程待制見簡
作者：韓駒
朝代：宋

病鶴羞垂翅，疲駑困絡頭。
空懸彭澤印，看上汝南州。
好去營茆棟，相依老荻洲。
忘憂得佳句，不敢比扶留。
次韻程致道館中桃花
作者：韓駒
朝代：宋

桃花如昭君，服飾靚以豐。
徘徊顧清影，似爲悅已容。
數枝有餘妍，窈窕禁省中。
何如武陵岸，繽紛落天風。
我夢泛舟去，春流濯鳬翁。
豈知限重門，風搖鋪首銅。
憶汝初破萼，時當樓雪融。
亭亭怯餘寒，賴此赤日烘。
蓬山十載夢，翬飛左昇龍。
重來迹已換，一掃凡花空。
髪有今歲白，顔無故時紅。
三嗅三歎息，繁英爲誰穠。
次韻翁監再來館中
作者：韓駒
朝代：宋

歸老江湖久自盟，睡餘且復對空枰。
重來內閣人初健，慣蹋天街馬不驚。
已喜劉歆分七略，尚傳韓愈誨諸生。
太平潤色須公等，應許吾兼吏隱名。
次韻耿龍圖稜陵書事
作者：韓駒
朝代：宋

十月舟藏蘆荻林，客衣頓覺夜寒侵。
亂離祗有窮途淚，勳業都無過去心。
敢恨青鞋蹋江浦，近傳黄屋渡淮陰。
中興氣象須公等，是日頻聞正始音。
次韻胡元茂館中直宿
作者：韓駒
朝代：宋

我老百念冷，饑餐困來眠。
寄聲同學兒，莫作舊眼看。
春風石渠水，小雨生微瀾。
知君直宿夜，夣憶朐山泉。
起裁五字詩，意如溟渤寛。
白頭和高唱，回光覺酸寒。
次韻薛孟二君唱和
作者：韓駒
朝代：宋

河東有句不空傳，但寄襄陽孟浩然。
多慮皆能成白髪，一塵莫遣到丹田。
此身彭澤杯中老，浮世邯鄲枕上眠。
常恨今時無大雅，看君發憤補亡篇。
次韻蘇彦師見寄
作者：韓駒
朝代：宋

長年眼力怯看書，每見先生愧腹虚。
猶覺是身多净業，欲投禪客問真如。
向來水馹分襟罷，常記河梁握手初。
從此論交同畢杜，巷南巷北莫相疏。
次韻蘇文饒待舟書事
作者：韓駒
朝代：宋

公才豈止劇曹郎，肯向明時氏庾倉。
會有綾衾趨漢署，不須錦纜繫吳檣。
青箱教子書千卷，白髪思親天一方。
看我飄然五湖去，棧羊篩酒送歸艎。
次韻趙德夫龍圖送李諌議
作者：韓駒
朝代：宋

嘗聞中興日，補衮用老儒。
亂離歲月駛，如隙過白駒。
慷慨請擊賊，艱難論遷都。
百謀未一試，去國秋云初。
歸來視青鏡，老色上鬢鬚。
新亭對茂弘，建鄴懷伯符。
古來興廢地，俯仰再嗚呼。
使君亦偉人，獨我慚非夫。
邂逅得參語，僧坊飯伊蒲。
誰云異鄉縣，契合連簪裾。
我有一葉舟，可釣宣溪魚。
如君醫國手，寧當墮江湖。
燕雀尚紛拏，志士極欷歔。
時哉更搏擊，饑鷹思草枯。
次韻金陵趙德夫使君上元三絕·其一
作者：韓駒
朝代：宋

小風吹水漲平湖，屋角殘冰亦已無。
投老只圖春睡足，可須山鳥強招呼。
次韻金陵趙德夫使君上元三絕·其三
作者：韓駒
朝代：宋

憶昨宣和從武皇，春風省識御袍香。
自從翠蓋巡沙漠，無復徵歌出洞房。
次韻金陵趙德夫使君上元三絕·其二
作者：韓駒
朝代：宋

卧聽秦淮嗚咽聲，起看江月暮潮平。
舊時憶在延真觀，玉作芙蕖院院明。
次韻錢遜叔侍郎見簡
作者：韓駒
朝代：宋

白頭逢世難，無地可推愁。
曉日瞻天闕，春風憶御溝。
他年余老蜀，萬戶子封留。
尚記臨川郡，谿山爛漫游。
次韻錢遜叔侍郎見簡·其一
作者：韓駒
朝代：宋

掃地焚香元自喜，傍門騎馬向來慵。
田園此去須安枕，海岱今年不舉烽。
已分痩藤扶病骨，生憎明鏡寫衰容。
兩公故是經綸手，只問腰金早晚重。
次韻錢遜叔侍郎見簡·其三
作者：韓駒
朝代：宋

開心未用飲門冬，老去何妨萬事慵。
胡虜近聞歸絕漠，洛陽無復化爲烽。
休官昔愧陶彭澤，受祿今慚邴曼容。
誰似侍郎春思亂，解言花影日高重。
次韻錢遜叔侍郎見簡·其二
作者：韓駒
朝代：宋

排悶徑須沽酒飲，貯愁端爲作詩慵。
連聲倦聽城頭角，落點驚飛塞上烽。
聞道久閑金騕褭，有時高卧繡芙容。
年來自說無尤物，已結維摩按兩重。
次韻錢遜叔謝曾使君送酒
作者：韓駒
朝代：宋

誰憐定武故将軍，醉舞狂歌老更真。
好事時分小槽酒，殘樽也到白頭人。
次韻陳師白
作者：韓駒
朝代：宋

居士年來浄目塵，空花豈復問陳新。
北游豈識無爲子，東第常叨不速賓。
憶昔扁舟輕白帝，何年一室老青神。
飄然又指淮山去，儻更山中得異人。
次韻雙蓮花云得之城東
作者：韓駒
朝代：宋

對鏡佳人艷質同，微風更許暗香通。
凌波鬬作拖裠綠，行雨翻愁裛臉紅。
欲寫新圖過淮右，從今勝地自城東。
有情邢尹空爭寵，豈悟榮枯一瞬中。
次韻館中上元游葆真宮觀燈·其一
作者：韓駒
朝代：宋

百千燈射水精簾，尚覺游人意未厭。
多病只思田舍樂，夜歸烟火望茆簷。
次韻館中上元游葆真宮觀燈·其三
作者：韓駒
朝代：宋

鴨綠未全生曲沼，鵝黄先已上柔柯。
故應春物撩詩思，白髪明朝一倍多。
次韻館中上元游葆真宮觀燈·其二
作者：韓駒
朝代：宋

玉作芙蕖院院明，博山香度小峥嶸。
直言水北人稀到，也有槃姍勃窣行。
次韻館中上元游葆真宮觀燈·其五
作者：韓駒
朝代：宋

澹澹新粧带淺啼，催車只待日平西。
驊騮也自知人意，散入千花了不嘶。
次韻館中上元游葆真宮觀燈·其四
作者：韓駒
朝代：宋

開卷愛公如李益，解言明月逐人來。
多情如共春流轉，刻燭題詩又一回。
次韻館中諸公游慈雲寺
作者：韓駒
朝代：宋

嘉蔬隨客庖，香飯出僧甑。
聊爲一飽謀，未暇談禪病。
二公當代豪，詞林氣方盛。
五言謹詩律，百罰嚴酒令。
樂與同舍郎，共此給園浄。
想像斜川游，何如舞雩詠。
甘瓜自雍丘，肥芡來新鄭。
肴果各有攜，笑我室懸磬。
陋質謝不往，實愧瓊瑤映。
人生一車足，那須富千乘。
有興驅短轅，寧辭沮洳徑。
及時速行樂，莫待苦脚脛。
炎暑忽已闌，當念時難更。
次韻高大中侍郎罷郡書懷
作者：韓駒
朝代：宋

公詩如秋聲，蕭蕭薄炎熾。
我窮卧荒山，無復文墨事。
兹焉和高唱，出語愧蕪累。
五馬一花驄，得非天廐駟。
會當親戎行，一快平生志。
雖云鬻千金，此計恐非遂。
人生行樂耳，屢空何用愧。
况今紛紜時，一笑豈云易。
求船真戲言，換妾乃深意。
梅堂極虚明，壺漿有新餽。
何時具杯杓，洗我色憔悴。
李侯飲中仙，亦有塵外思。
藜杖方叩門，君歸與徐議。
次韻黑氈歌
作者：韓駒
朝代：宋

黝奴生長西南夷，朅來中國蒙公知。
提攜十年行萬里，寵愛肯爲新人移。
但願結髪爲玄妻，不願能歌名雪兒。
夜寒僮僕盡僵縮，我獨嫵媚呈餘姿。
只慚家世不可考，辯舌推源煩惠施。
苦言瀘水異京水，生女那復白如脂。
或疑烏几定乃祖，又言黑貂爲姆師。
託身似與青女約，薦枕常須黄妳隨。
長伸兩脚得安卧，莫作杜老憐腰支。
他年老朽幸勿棄，從來弱質不自持。
賢哉翁詩善名我，不須更換崑崙詩。
武寧道中
作者：韓駒
朝代：宋

小灘嘈嘈大灘惡，朝行羊膓暮鹿角。
盡日拖舟不得前，忽然笪斷千尋落。
上梁左側石子多，兩舷與石鳴相摩。
卧聽溪師倚篙哭，將如四十二灘何。
泰興道中
作者：韓駒
朝代：宋

縣郭連青竹，人家蔽綠蘿。
地偏春事少，山迥夕陽多。
暗水批崖出，輕舠掠岸過。
傳呼細扶柁，吾老怯風波。
津上人蝸舍
作者：韓駒
朝代：宋

昔在焦居士，野宿蝸牛廬。
今津又繼之，結草王城居。
容膝審易安，蓋頭無復餘。
心澄動境寂，意遠陋室虚。
我家數畝田，荒薈自墾除。
茆簷正如此，日入歸荷鋤。
一朝寓華屋，慨然念村墟。
疵物儻有激，投老同歸歟。
淮上書事
作者：韓駒
朝代：宋

平楚盡積水，長淮多奇峰。
蕭條月曜夜，浩蕩風鳴冬。
客行未可歸，敝裘那得重。
寒氣搜病骨，清潭貌衰容。
遠游有滯念，將老無歡悰。
故國渺萬里，去此嗟誰從。
游定林寺
作者：韓駒
朝代：宋

定林何有惟脩竹，急喚清樽趁午陰。
曲檻以南青嶂合，高堂其上白雲深。
人猶未識官曹意，風自能披我輩襟。
是夜琴彈醉翁操，笑呼明月作知音。
湖南有大竹世號貓頭取以作枕仍爲賦詩
作者：韓駒
朝代：宋

湖南人家養貍奴，夜出相乳肥其膚。
買魚穿柳不蒙聘，深蹲地底老欲枯。
誰將作枕置榻上，擁腫似慣眠氍毹。
慵便玉枕分已無，孫生洗耳非良圖。
茆齋紙帳施團蒲，與我同歸夜相娛。
更長月黑試附卧，鼠目尚爾驚睢盱。
坐令先生春睡美，夣魂直繞赤沙湖。
更煩黄妳好看取，走入旁舍無人呼。
湘山
作者：韓駒
朝代：宋

湘南第一境，山水足娛人。
塔占飛來石，僧留過去身。
雲泉蒼壁曙，竹樹絳園春。
羨爾安禪客，翛然不受塵。
爲超然道人作雲卧菴·其一
作者：韓駒
朝代：宋

窣堵西頭屋數楹，知君卧占一溪雲。
老夫亦有緣雲興，應爲情親肯見分。
爲超然道人作雲卧菴·其二
作者：韓駒
朝代：宋

一溪清駛到天宮，上有千株偃蓋松。
未肯分流下山去，爲君純浸紫霄峰。
用遜子游嚴陽庵韻·其一
作者：韓駒
朝代：宋

路轉岡頭松柏深，百年唯我獨追尋。
不知尊者真歸處，嶺上浮雲自古今。
用遜子游嚴陽庵韻·其二
作者：韓駒
朝代：宋

石根路轉白雲深，壞壁遺椽可細尋。
只道來時無一物，尚留陳迹到如今。
申應時卜居京口名之曰雲棲又曰小築乞詩送行·其一
作者：韓駒
朝代：宋

客舍秋來憶舊居，一帆歸去落東吳。
他年寄我新詩句，即是雲棲小築圖。
申應時卜居京口名之曰雲棲又曰小築乞詩送行·其二
作者：韓駒
朝代：宋

不分西津亭下石，二年輸與白鷗眠。
而今更恨申居士，占斷旁邊著釣船。
留别館中諸公
作者：韓駒
朝代：宋

暫謫人間去，羣仙莫浪猜。
塵緣吾未斷，不是薄蓬萊。
登赤壁磯
作者：韓駒
朝代：宋

緩尋翠竹白沙游，更挽藤梢上上頭。
豈有危巢與棲鶻，亦無陳迹但飛鷗。
經營二頃將歸老，眷戀羣山爲少留。
百日使君何足道，空餘詩句在江樓。
示珪上人
作者：韓駒
朝代：宋

自識雲門老，經時水石間。
尚嫌聞法少，隨度七閩山。
示龜山平老·其一
作者：韓駒
朝代：宋

二年三飲龜山井，道上菰蒲亦笑人。
猶覺是身多世累，一菴何日與翁鄰。
示龜山平老·其二
作者：韓駒
朝代：宋

水横絕浦曾爭渡，浪打船頭又少留。
安得一舟淮上釣，水生水落任沉浮。
秋
作者：韓駒
朝代：宋

秋風淅淅搖密竹，乍覺涼生洗炎溽。
豆田雨過麥毛肥，蘋渚風輕浪痕蹙。
田家社日試新篘，相過一飯百在憂。
卻笑儒生真自苦，髪如衰草不勝秋。
竹爐
作者：韓駒
朝代：宋

蘇州平生淡無欲，長物從來博山足。
斵石燒磁俱碌碌，削筒爲之方絕俗。
净名居士眠胡牀，夢餘竹齋春晝長。
不知柏子起烟縷，但覺細細風吹香。
答蔡伯世食筍
作者：韓駒
朝代：宋

蓴絲化鹽豉，槐葉資新麵。
豈知苦竹萌，風味常獨擅。
昔我居錦城，屢喫田家飯。
扶杖自入箐，煨此犢角蠒。
後參鶴林禪，餽我桑門饌。
烝烝沸鼎中，亂下白玉片。
惟無他物乘，始覺真味現。
三年客東都，錦籜寧復見。
千金洛陽來，惟充大官饍。
前時過君食，欣逢故人面。
那知列仙臞，已雜蒯通雋。
吾寧飽甘肥，憤吒那忍嚥。
請歸謂主孟，廚人後當諫。
苦苣雜嘉蔬，沉香和甲煎。
柯亭既誤椽，畫障或遭練。
古來可歎事，千載寄明辨。
作詩弔籜龍，助子當食歎。
絕句
作者：韓駒
朝代：宋

天寒候雁作行遠，沙晚浴鳬相對眠。
松醪朝醉復暮醉，江月上弦仍下弦。
聞富鄭公少時隨侍至此讀書景德寺後人爲作祠堂因跋余舊詩後以自嘲·其一
作者：韓駒
朝代：宋

藤牀瓦枕快清風，破悶文書亦漫供。
鄉信未傳霜後雁，羈懷生怯晚來鐘。
淹留已辦三年計，流落應無萬戶封。
猶有壁間詩句在，他時誰肯寫塵容。
聞富鄭公少時隨侍至此讀書景德寺後人爲作祠堂因跋余舊詩後以自嘲·其二
作者：韓駒
朝代：宋

海氣昏昏又嘯風，一杯扶病要時供。
三年閉戶兒童怪，千古閑情我輩鍾。
若得黄甘應手種，更求青李莫函封。
疏頑自笑將安適，寄謝江山好見容。
臣𣓨以御畫鵲示臣某謹再拜稽首賦詩
作者：韓駒
朝代：宋

君王妙畫出神機，弱翅爭巢並語時。
想見春風鳷鵲觀，一雙飛占萬年枝。
舍人簪筆上蓬山，輦路春風從駕還。
天上飛來兩烏鵲，爲傳喜色到人間。
至國門聞蘇文饒將出都戲贈長句兼簡其兄世美
作者：韓駒
朝代：宋

去年夷門十月雪，九衢日昃行人絕。
騎驢兀兀無所之，破袖迎風手龜裂。
度橋並塹得君家，入門脫帽猶凛冽。
急燃濕束暖我寒，徐出清酤寧我渴。
君家自無儋石儲，蟹黄熊白能俱設。
平生見酒唇不濡，是夕連觥耳方熱。
羣奴夜僵喚不聞，我亦鼾鼻眠東閣。
明朝起過城南翁，尚記新聲一笑發。
東歸每嘆懷抱真，西來又喜顔色接。
方將慷慨豁心胸，未用峥嶸驚歳月。
城南詩翁况遠來，門前雪泥又活活。
豈知萬事不可期，却樹吳檣背城闕。
人生動若參與商，咫尺無論限秦粤。
君聞吾語雖少留，但恐一歡成電掣。
念昔相見無他娛，誦詩徵事相誇捷。
氣凌俗子旁若無，偶坐時聞竊嚅囁。
扵今落落誰汝憐，老屋陳編自怡悅。
寄言詩翁儻留滯，歲晚勤迂故人轍。
至襄城家君有詩命某屬和
作者：韓駒
朝代：宋

日月驅車及莽蒼，今朝一眼楚山長。
共看社燕將鶵急，誰見秋鴻刷羽光。
晚渡河流皆倒影，夜題馹壁作斜行。
道邊草木應相笑，解笑年來爲底忙。
蒲城即事
作者：韓駒
朝代：宋

鄙夫世長物，未老宜幽棲。
一朝起蓬屋，著籍通金閨。
遇合始僥倖，非才終見擠。
尚想歐陽公，罪棄荆山西。
步行意方盛，庭趨顔遂低。
行趨豈云異，喜愠自不齊。
微官何足論，等求飽糠粞。
三徑如可卜，歲晚歸扶犂。
蕪湖戲趙德夫
作者：韓駒
朝代：宋

西來有客共征途，不恨維舟日日孤。
愛子清明似秋月，當塗見了又蕪湖。
虞童子七歲能誦書部使者聞諸朝既至京師會更制不果試其歸也以二小詩送之·其一
作者：韓駒
朝代：宋

七歲瀾翻數萬言，饑鷹引子望騰鶱。
時平不用甘羅輩，寂寞提書歸故園。
虞童子七歲能誦書部使者聞諸朝既至京師會更制不果試其歸也以二小詩送之·其二
作者：韓駒
朝代：宋

不作西京童子郎，時人已自識黄香。
還家更誦五千卷，十八重來詣太常。
蜀僧法聰率然叩門乞詩送行
作者：韓駒
朝代：宋

去蜀且萬里，尋師踰十年。
初猶學搜句，老漸欲参禪。
晏坐蒲團破，游方草屨穿。
還家何所得，笑上峽中船。
蜀張氏賜書詩
作者：韓駒
朝代：宋

張公昔蹋中朝班，夜隨仙官上九關。
再拜天皇少却立，手掣雲漢歸人間。
鈎陳熟視不呵責，坐令光耀驚塵寰。
至今公家蜀江上，紫氣夜屬岷峨山。
昭回斷缺久未補，女媧鍊石亦已艱。
似聞天上列星怒，下問雲漢何時還。
丁寧賢孫善拂拭，不用構閣深防閑。
爲公作詩刻堅石，可使萬古驅神奸。
行次汝墳次韻惇夫天慶觀檜
作者：韓駒
朝代：宋

紛紛物態逞，檜獨不自奇。
雨露長鶴骨，風霜痩龍皮。
要經摧暴力，豈顧合抱遲。
雖無艾納香，不著寄生枝。
結根已千丈，凛凛誰寒之。
其下羽客居，同睨歲月移。
君行叩玄關，豈但息馬疲。
高材笑小草，異質憐孤姿。
思古而嗟今，皇皇不磷緇。
微言怨不亂，似爲賤子施。
行至華陰呈舊同舍
作者：韓駒
朝代：宋

落日同騎款段游，倦依松石弄清流。
蓬萊漢殿春分手，一笑相逢太華秋。
術者吳毅乞詩欲至塞上
作者：韓駒
朝代：宋

少年吳君抱奇識，四海一身求异術。
逢時更得玄安文，西方諸侯正須君。
高賢未遇世亦有，相見爲陳休與咎。
我自與世如參辰，從來無心怨牛斗。